DOSM terima anugerah kecemerlangan pendukung perkongsian data nasional

PUTRAJAYA: Jabatan Perangkaan Malaysia (DOSM) hari ini menerima Anugerah Kecemerlangan Pendukung Perkongsian Data Nasional (Sektor Awam) daripada Perbadanan Ekonomi Digital Malaysia (MDEC) sempena majlis Anugerah Penghargaan Industri Ekonomi Digital.

Anugerah itu disampaikan oleh Menteri Komunikasi dan Multimedia, Tan Sri Annuar Musa kepada Ketua Perangkawan Datuk Seri Dr Mohd Uzir Mahidin.

Pejabat Ketua Perangkawan dalam kenyataan memaklumkan anugerah itu merupakan penghargaan dan pembakar semangat warga kerja DOSM agar terus berdedikasi dalam melaksanakan tugas penyampaian statistik berkualiti kepada orang awam meskipun berdepan cabaran termasuk pandemik COVID-19 dan peningkatan keperluan pelbagai data baharu serta data masa nyata bagi pengurusan sosioekonomi negara dalam persekitaran yang semakin kompleks.

“Sehingga 1 Julai 2022, portal DOSM, www.dosm.gov.my telah dilawati 5,734,113 pelawat manakala sebanyak 1,166 penerbitan statistik (109 Bulanan, 32 Suku Tahunan, 200 Tahunan dan 825 Ad Hoc) serta 125 stats alert telah dikeluarkan,” menurut kenyataan itu.

Dalam penerbitan visual interaktif penyebaran data, DOSM telah menyediakan lima platform iaitu Malaysia External Trade Statistics Online, Busines Cycle Clock Malaysia, CPI Inflation Calculator, MyLocal Stats dan Population Quick Info.

Menurut Pejabat Ketua Perangkawan, sebanyak sembilan dashboard juga telah disediakan iaitu Agricultural Analytical System, Tourism Dashboard, Malaysia Economic Recovery Dashboard, National Occupational Accident Statistics, Job Market Insights, My Job Profile, Malaysia Labour Market Interactive Data (MyLMID), OpenDOSM dan Population and Housing Census of Malaysia Dashboard (MyCendash).

DOSM juga telah membangunkan tujuh portal data iaitu e-Statistik, StatsDW, StatsBDA, Stats Geopartal, Stats Digital, MysIDC dan Portal Banci.

DOSM sebagai agensi utama dalam urus tadbir data negara, menyediakan sistem maklumat statistik yang bermutu, relevan serta capaian dalam bentuk masa nyata, selain memastikan produk dan perkhidmatan yang disediakan berorientasikan pengguna dan bertepatan masa dengan membekalkan data kepada agensi pusat untuk pembentukan dasar perancangan pembangunan dan pentadbiran negara.

Menurut kenyataan itu, StatsDW 2.0 yang dirasmikan pada 27 Jun lepas oleh Menteri di Jabatan Perdana Menteri (Ekonomi) Datuk Seri Mustapa Mohamed ketika ini mengandungi 501 set data dan 13 hab data.

Ia merupakan satu daripada inisiatif gerbang data oleh DOSM untuk mengumpul dan menyimpan semua data yang diperoleh sama ada daripada survei atau banci, daripada penyepaduan integrasi sistem, atau daripada data pentadbiran agensi atau organisasi lain, ke dalam gudang data untuk memudahkan pengurusan, tadbir urus, perkongsian dan penyebaran data serta metadata yang cekap di dalam satu platform.

Selain itu, KAWASANKU yang dilancarkan pada 13 Jun lepas di Facebook DOSM adalah pembangunan platform data terbuka generasi baharu yang mengandungi informasi berkaitan profil demografi penduduk berdasarkan penemuan Banci Penduduk dan Perumahan Malaysia 2020 yang bertujuan memperluas dan menggalakkan pengguna mengakses data dalam bentuk machine-readable format. – BERNAMA


Kelapa sawit kerap hilang, pekebun bakar lori pencuri di Kluang

NAIK hantu apabila tandan kelapa sawit kerap dicuri, dua pekebun bertindak membakar sebuah lori digunakan empat penjenayah yang membawa muatan buah tersebut di di Jalan Parit 5, Sungai Limau, Simpang Renggam dekat Kluang, Johor pada Rabu.

Ketua Polis Daerah Kluang, Asisten Komisioner Bahrin Mohd Noh berkata, kejadian bermula apabila seorang penyelia ladang masuk ke kawasan ladang dan menemui kesan buah kelapa sawit sudah dipotong pada pukul 8.30 pagi.

Menurutnya, perkara tersebut kemudian dimaklumkan kepada anggota di Ibu Pejabat Polis Daerah (IPD) Kluang pada pukul 11 pagi.

“Bertindak atas maklumat, sepasukan anggota dari Balai Polis Simpang Renggam telah membuat rondaan dan ternampak empat lelaki sedang memunggah buah kelapa sawit dari lori yang terbakar di ladang itu.

“Menyedari kehadiran pihak polis, suspek melarikan diri. Seorang daripadanya berjaya ditangkap dan hasil soal siasat, sepasukan pegawai dan anggota Bahagian Siasatan Jenayah IPD Kluang berjaya menahan tiga lagi suspek,” katanya dalam satu kenyataan pada Khamis.

Bahrin berkata, semua suspek mengaku mencuri buah kelapa sawit dari ladang PPSB Simpang Renggam itu dan semakan ke atas lori berkenaan mendapati milik syarikat swasta yang didaftarkan di Johor Bahru.

Katanya, semua suspek yang bekerja sebagai buruh masing-masing berusia 30-an beralamat di Simpang Renggam dan daerah ini dengan tiga daripadanya mempunyai 21 rekod lampau berkaitan jenayah dan dadah.

“Ujian air kencing mendapati semua suspek positif dadah jenis methamphetamine, sementara kerugian dianggarkan RM300 dan polis juga merampas lori dan buah sawit berkenaan,” katanya.

Pada masa sama, dua pekebun berusia 40 dan 50-an yang membakar lori muatan sawit tersebut turut ditahan.

“Mereka bertindak membakar lori berkenaan kerana marah buah sawit dicuri. Kedua-dua pekebun itu mengakui berada di tempat kejadian semasa kejadian berlaku,” katanya.

Jelasnya, semua enam suspek berkenaan ditahan reman selama empat hari sehingga 16 Julai ini dan kes disiasat mengikut Seksyen 435 dan Seksyen 379 Kanun Keseksaan.

Author

Fazleen Safina Abd Jamil

View all posts

View all posts


MAPIM gesa Malaysia lebih tegas bersuara isu wilayah Kashmir

KUALA LUMPUR: Majlis Perundingan Pertubuhan Islam Malaysia (MAPIM) menggesa Malaysia menggunakan kedudukan sedia ada untuk menjadi suara negara Islam bagi menggesa dunia lebih tegas bertindak serta bersuara dalam memberi tekanan kepada kerajaan India agar menghentikan keganasan ke atas wilayah Kashmir.

Presidennya, Mohd Azmi Abdul Hamid berkata, Malaysia perlu menggesa badan-badan dunia seperti Pertubuhan Kerjasama Islam (OIC) dan United Nation (UN) untuk bertindak dengan lebih tegas bukan sekadar melalui kenyataan.

“Dunia khususnya negara-negara Islam perlu bersatu untuk menghentikan krisis di Kashmir ini. Isu di wilayah ini lebih teruk daripada isu di Palestin.

“Krisis ini boleh dihentikan dengan solidariti daripada seluruh dunia. Malaysia mempunyai obligasi untuk menyatakan suara bantahan bersama OIC dan UN dengan tegas terhadap gerakan genosid yang dibuat terhadap Wilayah Kashmir,” katanya.

Beliau berkata demikian ketika berucap pada Majlis Kashmir Black Day (Hari Hitam) di Kedutaan Pakistan, Kuala Lumpur, di sini pada Khamis.

Kata Mohd Azmi, sejak Hari Hitam pada 26 Oktober 1947, 200,000 nyawa penduduk Kashmir telah diragut akibat dibunuh oleh tentera India.

Author

Mohamad Fitri Hazim Hazam

View all posts

View all posts


Seorang maut, dua cedera selepas paip gas meletup di Lawas

LAWAS: Seorang maut manakala dua lagi cedera selepas saluran Paip Gas Sabah Sarawak (SSGP) Petronas di Long Ugui, Lawas meletup pada kira-kira 2 petang tadi.

Jurucakap Pusat Gerakan Operasi (PGO) Bomba Sarawak memaklumkan satu pasukan dari Balai Bomba dan Penyelamat (BBP) Lawas telah digerakkan ke lokasi kejadian pada 2.50 petang seletas menerima laporan.

“Setibanya di lokasi, komander operasi memaklumkan keluasan kebakaran dan letupan dianggarkan pada jarak radius 400 meter dan kebakaran turut melibatkan sebuah motosikal, sebuah ekskavator, sebum bulldozer dan sebuah lori.

“Seorang mangsa disahkan meninggal semasa berada dalam ekskavator manakala dua lagi mangsa telah cedera melecur di beberapa anggota badan,” katanya dalam satu kenyataan di sini, hari ini.

Menurutnya, mangsa yang maut dikenali sebagai Hadi Wiyono manakala dua yang cedera hanya dikenali sebagai Hendrick dan Gabriel Meripa.

Punca kebakaran masih dalam siasatan dan difahamkan pihak Petronas akan mengeluarkan kenyataan mengenai kejadian itu.

Sementara itu Residen Bahagian Limbang Sebi Abang meminta orang ramai di kawasan Long Ugui, Lawas agar tidak menghampiri kawasan tapak projek SSGP susulan kejadian letupan yang dilaporkan hari ini.

Beliau berkata, semua pihak juga diminta agar tidak membuat sebarang spekulasi berhubung insiden terbabit yang melibatkan saluran paip di antara Long Ugui dan Long Sukang.

Sebi yang juga Pengerusi Jawatankuasa Bencana Bahagian Limbang enggan mengulas lanjut berita tular yang membabitkan kemalangan jiwa dan pekerja dalam insiden berkenaan yang dilaporkan kepada Bomba dan Penyelamat kira-kira jam 2.49 petang.

“Kita tunggu laporan rasmi pihak berkuasa kerana perkara ini sekarang berada di bawah kawalan pihak berkenaan,” tambahnya. – BERNAMA


PH Pulau Pinang, UMNO bincang pembahagian kerusi minggu depan

GEORGE TOWN: Pakatan Harapan (PH) Pulau Pinang dijangka mengadakan perbincangan dengan UMNO negeri minggu depan berhubung pembahagian kerusi untuk pilihan raya negeri akan datang.

Pengerusi PH negeri, Chow Kon Yeow berkata, PH Pulau Pinang akan mengadakan mesyuarat dalaman terlebih dahulu sebelum berunding dengan UMNO.

“Kami menerima permintaan daripada UMNO Pulau Pinang supaya diadakan mesyuarat dan tarikh tentatif telah ditetapkan,” katanya kepada pemberita selepas Majlis Penyerahan Cek Untuk Program Digitech oleh Bentley Forward School hari ini.

Pulau Pinang, Kedah, Selangor, Negeri Sembilan, Kelantan dan Terengganu akan mengadakan pilihan raya negeri tahun ini.

Pada pilihan raya umum 2018, PH yang ketika itu termasuk Bersatu, memperoleh 37 daripada 40 kerusi di Dewan Undangan Negeri Pulau Pinang.

Barisan Nasional memenangi dua kerusi manakala PAS memperoleh satu kerusi pada 2018.

PAS dan Bersatu telah bergabung di bawah Perikatan Nasional. – BERNAMA


Rakyat dijangka peroleh gaji lebih tinggi tahun hadapan

RAFIZI Ramli berkata, rakyat bakal menikmati gaji lebih tinggi pada tahun hadapan melalui pengumuman Belanjawan 2024, yang akan dibentangkan Oktober ini.

Jelas Menteri Ekonomi itu, kenaikan gaji tersebut akan dilaksanakan berdasarkan peruntukan kerajaan melalui hala tuju penggajian rakyat.

“Hala tuju penggajian sudah ada, rakyat akan mula rasa gaji lebih tinggi tahun hadapan apabila Perdana Menteri, Datuk Seri Anwar Ibrahim akan mengumumkan peruntukan kerajaan untuk menaikkan gaji rakyat, melalui Belanjawan dibentangkan Oktober ini,” katanya seperti dilapor Berita Harian.

Beliau berkata demikian pada sesi Debat Model Baharu Ekonomi Malaysia bersama Ahli Parlimen Bachok, Mohd Syahir Che Sulaiman yang disiarkan secara langsung di RTM.

Meskipun ekonomi negara belum pulih, Rafizi berkata, kerajaan berada pada landasan yang baik dalam aspek penyelesaiannya.

Beliau berkata, usaha Kerajaan Perpaduan setakat ini sudah menunjukkan hasil awalnya termasuk mengatasi masalah kenaikan harga barangan yang berterusan, selain inflasi bulanan berjaya diturunkan pada paras terendah dalam tempoh 12 bulan.

“Minat pelabur juga semakin pulih bukan saja (pelabur) besar, namun juga pelabur dana pendek yang kembali ke bursa saham pada kadar lebih tinggi berbanding negara serantau ASEAN dalam tempoh dua bulan.

“Kalau kita kekal berada pada landasan ini, Malaysia mampu sertai senarai negara berpendapatan tinggi atau negara maju antara tahun 2026 hingga 2028,” katanya.

Tambah Rafizi, tidak timbul Anwar mengawal kedua-dua perbelanjaan iaitu membabitkan perbelanjaan mengurus dan pembangunan walaupun Perdana Menteri itu memegang jawatan Menteri Kewangan.

Ini kerana, katanya, Perdana Menteri buat pertama kalinya melepaskan kuasa perbelanjaan pembangunan kepada Kementerian Ekonomi, di bawahnya.

“Perbelanjaan negara ada dua bahagian iaitu perbelanjaan mengurus dan pembangunan, perbelanjaan mengurus adalah pembayaran gaji, hutang dan sebagainya yang tidak sangat membabitkan perbelanjaan besar. Itu di bawah Kementerian Kewangan.

“Perbelanjaan pembangunan pula membabitkan projek membina jalan, membuat bangunan di bawah Kementerian Ekonomi, Perdana Menteri daripada kuasa berbelanja adalah lebih rendah daripada saya.

“Tidak pernah ada Perdana Menteri melepaskan kuasa perbelanjaan pembangunan, hanya Anwar lepaskan kepada saya,” katanya.

Author

Fazleen Safina Abd Jamil

View all posts

View all posts


Perancis haramkan iPhone 12 kerana radiasi berlebihan

APPLE mesti menarik balik semua model iPhone 12 dari pasaran Perancis dengan segera, umum agensi frekuensi Kebangsaan (ANFR) pada Selasa, mendakwa telefon pintar popular itu memancarkan lebih banyak radiasi elektromagnet daripada yang dibenarkan oleh peraturan Kesatuan Eropah.

“ANFR menjangkakan Apple akan menggunakan semua cara yang ada untuk menamatkan ketidakpatuhan itu. Kegagalan untuk bertindak akan mengakibatkan penarikan balik peralatan yang telah ada untuk pengguna,” kata agensi itu.

Menurut pengawal selia, ujian di makmal bertauliah mendedahkan bahawa telefon melebihi nilai kadar penyerapan khusus (SAR) yang diamanahkan oleh EU, iaitu empat watt per kilogram (W/kg), apabila dipegang di tangan atau dalam poket Seluar. Bagaimanapun SAR “badan”, iaitu apabila telefon berada di dalam poket jaket atau beg sekurang-kurangnya 5mm jauh, berada dalam had 2 W/kg.

Apple mesti segera menghentikan penjualan model iPhone 12 dan mendapatkan kelulusan ANFR jika ia membuat kemas kini kepada mereka untuk memastikan pematuhan, tambah pengawal selia. Pemeriksa ANFR telah diberi kuasa untuk memeriksa “semua saluran pengedaran di Perancis” untuk peranti yang diharamkan, bermula Selasa.

IPhone 12 diperkenalkan pada Oktober 2020 dan terus popular kerana harga yang lebih rendah daripada model berikutnya. Apple mengatakan model itu mempunyai SAR 0,99 W / kg apabila diukur dengan standard EU.

Terdahulu pada Selasa, Apple yang berpangkalan di California mengumumkan barisan peranti iPhone 15, yang menampilkan penyambung USB-C untuk mematuhi mandat EU yang diterima pakai pada 2022.

Suruhanjaya Komunikasi Persekutuan AS masih belum mengulas mengenai pengumuman Perancis. FCC mempunyai had SAR 1.6 W / kg.

Tindakan keras Perancis terhadap radiasi berlaku selepas Apple menghadapi berita buruk sejak beberapa bulan. Minggu lalu dilaporkan bahawa China melarang pekerja kerajaan membawa iPhone atau peranti asing lain ke pejabat atau menggunakannya untuk tujuan kerja.

Pegawai Rusia dinasihatkan untuk berhenti menggunakan iPhone pada bulan Julai, sementara industri ketenteraan negara melarangnya secara langsung, dengan alasan keselamatan. Kemudian bulan itu, tindakan satu pihak di UK menuduh syarikat yang berpangkalan di Amerika Syarikat itu melakukan tingkah laku monopoli mengenai yuran yang dikenakan oleh stor aplikasi. – RT

Author

Taufik Asmady Abdul Aziz

View all posts

View all posts


Doktor dedah manfaat minum air pangsa selepas makan durian

BUAT peminat durian, adakah anda minum air pangsa durian selepas menikmati raja buah tersebut?

Jika ya, adakah anda beranggapan bahawa air pangsa yang diminum itu sememangnya petua berkhasiat atau ia sekadar mitos semata?

Untuk menjawab persoalan di atas, bekas Timbalan Pengarah Perancangan Makanan MARDI, Dr Suri Roowi tampil memberi penjelasan berhubung perkara berkenaan.

Menurutnya, rata-rata daripada kita akan meminum air pangsa durian selepas makan durian untuk elakkan perut rasa kurang selesa.

“Mungkin ada benarnya. Ini kerana kajian yang dilakukan oleh ramai saintis dan saya sendiri sebelum ini ke atas beberapa jenis buah menunjukkan bahagian buah yang paling tinggi khasiat adalah bahagian kulit dan ari buah.

“Kajian saintifik yang diterbitkan dalam Procedia Food Science pada tahun 2015 menunjukkan kulit durian bersifat antidiabetis.

“Kajian yang diterbitkan dalam 2 Jurnal Saintifik pada tahun 2021 dan 2022 pula mendapati pangsa durian (bahagian putih) mengandungi bahan propacin. Bahan ini boleh bertindak sebagai antiradang. Justeru pengambilan air pangsa durian mungkin boleh mengurangkan rasa panas badan selepas makan durian,” kongsinya di Facebook rasminya.

Dalam pada itu, beliau turut menyarankan sebaiknya pangsa buah diasingkan dan direndam guna air suam sebelum airnya diminum.

“Makanlah durian ikut kadarnya dan jangan berlebihan,” ujarnya.

Author

Diyana Rahip

View all posts

View all posts


Bos besar MBO Cinemas ‘approved’ nak beri penonton isi popcorn sebanyak boleh?

CYBERJAYA: Baru-baru ini tular di media sosial sebuah video yang memaparkan masyarakat di Vietnam memenuhi panggung wayang dengan membawa pelbagai jenis bekas kosong beraneka saiz.

Bekas berkenaan dibawa bersama untuk mengisi popcorn kerana difahamkan sedang berlangsungnya kempen di mana individu yang membeli tiket wayang akan menerima popcorn percuma yang boleh diisikan ke dalam bekas mereka.

Tujuan kempen itu dilaksanakan adalah untuk menarik minat lebih ramai pengunjung untuk menonton wayang.

Video tersebut nyata mendapat perhatian warga maya khususnya di Malaysia yang turut berharap kempen berkenaan dijalankan di negara ini.

Rentetan itu, sebuah grup di Facebook, Kakimuvee telah mencabar mana-mana panggung wayang di Malaysia untuk menyertai kempen tersebut.

MBO Cinemas menjadi perhatian apabila menyahut cabaran tersebut dengan menyatakan pihaknya kini dalam proses perancangan.

“Okay guys, so, camni cerita dia admin tak dipecat, bos besar dah approve, bos medium sakit kepala, Cinema Manager tengah stress, budak concession trauma.

“So far so good. Bagi kami sedikit masa lagi untuk finalise semua terma dan syarat dan kami akan buat pengumuman dalam masa beberapa hari lagi. So korang dah boleh mula cari tong korang kat Shopee dah,” tulisnya pada Jumaat.

Sama-sama kita nantikan keputusan MBO Cinemas untuk beri ‘unlimited popcorn’ pada rakyat Malaysia!

Author

Diyana Rahip

View all posts

View all posts


Tiga kontena bawa e-sisa dari AS, Sepanyol ditahan JAS Selangor

KLANG: Sebanyak tiga buah kontena ditahan dan diperiksa oleh pasukan penguatkuasa Jabatan Alam Sekitar (JAS) Selangor dan Jabatan Kastam Diraja Malaysia di Pelabuhan Barat, Klang baru-baru ini.

JAS menerusi hantaran di Facebook rasminya memaklumkan, hasil pemeriksaan mendapati kontena-kontena tersebut mengandungi bahan buangan yang diimport daripada Amerika Syarikat dan Sepanyol iaitu perkakasan komputer terpakai beserta wayar yang dikategorikan sebagai buangan elektrik dan elektronik (SW110) atau e-sisa.

“Pemeriksaan turut mendapati pengimport telah mengikrar bahan dagangan sebagai sekerap aluminium bagi mengaburi mata pihak berkuasa.

“Notis Arahan akan dikeluarkan kepada syarikat pengimport untuk memulangkan kontena ke negara asal di bawah prosedur Konvensyen Basel,” maklum JAS hari ini.

Untuk makluman, sebanyak 18 Notis Arahan kepada pengimport dikeluarkan JAS sekali gus membabitkan lebih 30 kontena dipulangkan ke negara asal sejak Januari lalu.

JAS Selangor terus komited untuk membanteras jenayah alam sekitar rentas sempadan dan mengelakkan Selangor dijadikan tempat pelupusan buangan daripada negara asing.

Author

Diyana Rahip

View all posts

View all posts


Pusat pemulihan gagal memulih, ramai cuba bunuh diri – Shakila

KUALA LUMPUR: Hospital Permai, Tampoi dan Hospital Bahagia, Tanjung Rambutan dikenali sebagai pusat rawatan dan pemulihan masalah kesihatan mental.

Di pusat berkenaan, penghuni dibantu dengan kepakaran psikiatri sehingga mereka pulih sebelum dibenarkan pulang.

Namun sebuah pusat pemulihan berdaftar di Hulu Langat menggunakan nama agama tidak berfungsi sebagai memulih, sebaliknya menghasilkan penghuni yang berhadapan isu kesihatan mental setelah dikurung dan didera di pusat itu.

Perkara itu didedahkan bekas ratu cantik negara, Nor Shakila Mohammad Saiful Islam yang juga bekas penghuni pusat itu.

“Saya dimaklumkan oleh penghuni lain yang didera, dipotong jarinya tetapi tidak putus, dipotong cuping telinga, alat sulit wanita dicili boh, disimbah air panas depan mata memang meninggalkan kesan trauma kepada saya.

“Malah boleh dikatakan hampir semua penghuni ada kesan parut di lengan masing-masing di mana mereka cuba bunuh diri.

“Ia berlaku kerana tekanan mental, emosi yang dahsyat apabila dikurung seperti banduan, tidak dibenarkan berhubung langsung dengan keluarga, jika sakit dibiar tanpa rawatan dan lain-lain.

“Saya juga pernah terdorong untuk bunuh diri setelah dirotan presiden pusat berkenaan dengan kulit terbelah dua, kepala dihempas ke lantai dan dinding,  diheret ke bilik air, selain dengan keadaan saya dikurung seperti banduan sedangkan saya cuma histeria sahaja, tiada isu kesihatan mental tetapi dilayan seperti binatang.

“Pusat pemulihan umpama pusat yang melahirkan orang gila. Bukan saja penderaan fizikal tetapi juga emosi dan mental. Ini bukan melahirkan generasi pelapis negara, sebaliknya menghancurkan, ‘membunuh’ masa depan generasi muda di Malaysia,” katanya kepada MEDIA VARIASI.

Nor Shakila, 27, adalah mangsa baharu mengalami pengalaman sama seperti beberapa mangsa lain di pusat sama cawangan berlainan, yang dilaporkan secara eksklusif oleh MEDIA VARIASI sebelum ini.

Nor Shakila dimasukkan ke pusat pemulihan itu disebabkan gangguan mistik (histeria) selama 40 hari, dan pernah dikurung, dan didera sehingga mengalami tekanan emosi, cedera di lengan akibat dipukul tiga batang kayu buluh yang diikat bersama sehingga kulit terbelah dua, benjol di kepala dan mata biru lebam, kepala dihempas  ke lantai dan dinding, diheret ke bilik.

Pelakon dan model itu turut mendakwa, dia diberitahu penghuni senior, ada penghuni lelaki direkrut untuk berjihad ke Indonesia, dalam majlis maulid setiap malam Isnin, kononnya sebagai persediaan menghadapi peperangan termasuk menceritakan pengalaman memegang senjata M16.

Bekas pramugari itu juga turut mendedahkan, presiden pusat berkenaan pernah mengeluarkan kenyataan berbaur ugutan bunuh sehingga membuatkan dirinya trauma, namun sudah membuat satu akuan bersumpah (SD) mengenai pengalamannya di pusat berkenaan.

Tambahnya lagi, tiada pemantauan atau lawatan mengejut dilakukan oleh mana-mana pihak bertanggungjawab seperti JKM, AADK atau PDRM ke pusat berkenaan sepanjang tempoh dia dikurung.

Nor Shakila adalah pelakon, model dan perunding kecantikan, pemegang gelaran Miss Lumiere International World Borneo 2021, Miss India Worldwide Malaysia 2018 (Miss Beautiful Skin), Miss Malaysia Kebaya 2017/2018, Ratu Kebaya 2017, Ratu Cheongsam 2017 dan Miss Petite Malaysia World 2016 di tempat ketiga yang juga memegang kategori Miss Popularity.

Negara baru-baru ini dikejutkan dengan isu madrasah yang kini diubah kepada rumah pemulihan tular di media sosial selepas didakwa mengurung dan mendera seorang penghuni lelaki secara salah, di Shah Alam, selepas dilaporkan secara eksklusif di MEDIA VARIASI.

Laporan itu mendapat pelbagai reaksi daripada polis, Jabatan Kebajikan Masyarakat (JKM), Suruhanjaya Hak Asasi Manusia Malaysia (Suhakam), Jabatan Agama Islam Selangor (JAIS), Majlis Agama Islam Selangor (MAIS), Agensi Anti Dadah Kebangsaan (AADK), pertubuhan bukan kerajaan (NGO), peguam dan Menteri di Jabatan Perdana Menteri (Hal Ehwal Agama) ketika itu.

Author

Tun Puteh Wanti

View all posts

View all posts


Mayat wanita ditemukan dalam semak di Marang

MARANG: Mayat seorang wanita ditemukan di dalam semak di tepi jalan Kampung Alor Gali menghala ke Wakaf Tapai di sini, petang tadi.

Ketua Polis Daerah Marang, DSP Mohd Zain Mat Dris berkata, mayat wanita dianggar berusia antara 20-an hingga 30-an itu dijumpai sekitar 2.30 petang dalam keadaan terlentang oleh orang awam yang sedang mencari daun palas di kawasan berkenaan.

“Mayat dijumpai dalam keadaan lengkap berpakaian dan tiada sebarang kesan pergelutan atau tompokan darah ditemui di lokasi itu. Pemeriksaan pasukan forensik mendapati tiada sebarang kesan tikaman, tetakan atau kelar pada mayat.

“Barang kemas seperti cincin dan rantai leher dipercayai emas masih berada di leher dan tangan mayat itu,” katanya dalam kenyataan hari ini.

Mohd Zain berkata, buat masa ini tiada petunjuk yang boleh mengaitkan kematian wanita itu berunsur jenayah dan kes disiasat sebagai mati mengejut.

Beliau berkata, identiti mayat juga belum dikenal pasti memandangkan tiada sebarang dokumen pengenalan diri ditemukan dan orang ramai yang kehilangan ahli keluarga wanita diminta menghubungi Ibu Pejabat Polis Daerah Marang di talian 09-6182222 untuk membantu siasatan. – BERNAMA


Koulibaly tinggalkan Chelsea sertai kelab Arab Saudi Al-Hilal

ANKARA: Chelsea pada Ahad mengumumkan pemain pertahanan Kalidou Koulibaly meninggalkan kelab Inggeris itu selepas melengkapkan perpindahan secara tetap ke kelab Liga Profesional Saudi Al-Hilal.

Chelsea mengucapkan terima kasih kepada pemain berusia 32 tahun itu atas sumbangannya di dalam dan di luar padang sepanjang berada di Stamford Bridge selain mengucapkan selamat maju jaya pada peringkat seterusnya dalam kariernya, menurut Agensi Anadolu.

Pertahanan tengah Senegal itu tiba dari Napoli pada Julai 2022 dan menjaringkan dua gol dalam 32 penampilannya untuk The Blues.

Baru-baru ini, beberapa bintang bola sepak veteran telah berpindah ke kelab Liga Profesional Arab Saudi.

Selepas legenda Portugal, Cristiano Ronaldo menyertai Al-Nassr pada Januari, bekas rakan sepasukannya dari Real Madrid, penyerang Perancis Karim Benzema, mengumumkan menyertai sebuah lagi kelab Arab Saudi Al-Ittihad pada Jun. – BERNAMA-AGENSI ANADOLU


‘Park ikut suka hati ko je’- Abang lori berang pemandu kereta ‘selfish’ parkir kereta tepi jalan

SIKAP pentingkan diri sesetengah pengguna kawasan Rehat dan Rawat (RNR) yang memarkirkan kenderaan yang bukan di petak parkir sehingga menghalang laluan kenderaan semakin ketara.

Baru-baru ini, tular di TikTok seorang pemandu kenderaan berat berang dengan pemilik kereta yang bertindak memarkir kenderaan mereka di bahu jalan sehingga menghalang laluan terbabit.

“Kita ni lori nak masuk isi minyak. Kena pulak Jenis tak faham bahasa, park ikut suka hati ko je, belakang dah panjang jem.

“Dah kena marah buat bodoh lagi. Muka tak puas hati, lu dah salah buat cara bersalah apek, papan tanda terang-terang tak boleh parking.

Lebih menyakitkan hati, pemilik kereta tanpa perasaan kelihatan selamba bercekak pinggang berjalan santai untuk mengalihkan kenderaan walaupun pemandu kenderaan berat membunyikan hon beberapa kali.

Tindakan pemilik kenderaan itu membuatkan pemandu lori berang dan mengeluarkan kata-kata kesat akibat sikap pentingkan pemandu kereta tersebut.

Video berkenaan mendapat tontonan warga net dan rata-rata mengecam tindakan pemilik kenderaan berkenaan.

“Cekak pinggang santai-santai tengok lori datang mintak sound dulu baru masuk kete,” tulis netizen.

“Orang dah hon macam nak roboh dia santai gitu je keluar keta,” selar pengguna TikTok.

“Fuhh… terima kasih bang, puas hati dengar abang sound sebji macam tu,” komen netizen

Author

Nurul Ain Japri

View all posts

View all posts


Dokumen dirampas, Radzi akan dipanggil SPRM minggu depan

KUALA LUMPUR: Suruhanjaya Pencegahan Rasuah Malaysia (SPRM) merampas beberapa dokumen bagi bagi membantu siasatan kes meminta dan menerima rasuah projek bernilai RM80 juta membabitkan sebuah kementerian.

Menurut sumber, rampasan dokumen itu dibuat susulan penahanan bekas setiausaha politik bekas menteri kanan bagi siasatan mengikut Seksyen 16(a)(B) Akta SPRM 2009.

“Individu terbabit bersama seorang lagi lelaki berusia 50-an yang juga pemilik sebuah syarikat bagaimanapun dibebaskan hari ini selepas tidak disambung reman.

“Sementara itu, bekas Menteri Pendidikan, Datuk Dr Radzi Jidin akan dipanggil memberi keterangan berkaitan kes terbabit, minggu depan,” katanya ketika dihubungi, hari ini.

Harian Metro sebelum ini melaporkan bekas setiausaha politik bekas menteri kanan antara dua ditahan SPRM kerana disyaki meminta dan menerima rasuah bagi projek bernilai RM80 juta.

Lelaki berusia 20-an itu ditahan bersama seorang lagi lelaki ketika hadir memberi keterangan di Ibu Pejabat SPRM di Putrajaya.

Susulan itu, Radzi dalam satu kenyataan menafikan terbabit dalam sebarang dakwaan berkaitan siasatan rasuah ke atas satu projek rundingan terus percetakan buku terbabit. – Harian Metro

Author

Media Variasi

View all posts

View all posts


140 Ketua Bahagian UMNO sokong jawatan Presiden, Timbalan Presiden tidak dipertandingkan

KUALA LUMPUR: Seramai 140 Ketua Bahagian UMNO seluruh negara pada Rabu menyatakan solidariti agar jawatan presiden yang kini disandang Datuk Seri Dr Ahmad Zahid Hamidi tidak dipertandingkan pada pemilihan Perhimpunan Agung UMNO yang dijangka Mei nanti.

Mewakili kumpulan itu, Ketua UMNO Bahagian Wangsa Maju, Datuk Seri Dr Mohd Shafie Abdullah berkata, ketua-ketua bahagian itu turut bersepakat jawatan timbalan presiden juga tidak dipertandingkan.

Beliau berkata, tumpuan UMNO ketika ini perlu terarah kepada memperkukuh parti daripada pelbagai peringkat untuk berdepan enam pilihan raya negeri (PRN) yang dijangka diadakan tahun ini.

“Seramai 126 Ketua UMNO Bahagian hadir malam ini meskipun ada lagi 14 tidak hadir kerana menghadiri Perhimpunan Agung UMNO 2022 (malam tadi), tetapi semua sepakat jawatan-jawatan (presiden dan timbalan presiden) tidak dipertandingkan.

“Untuk berdepan enam lagi PRN tahun ini, kita perlu parti UMNO yang kuat, justeru kami berharap presiden (Zahid) mengambil kira pandangan ini dan tiada jawatan tertinggi dipertandingkan,” katanya pada sidang media di sini, malam tadi.

Terdahulu, pertemuan 126 ketua-ketua bahagian itu diadakan secara tertutup di sebuah hotel terkemuka di ibu negara, ketika perhimpunan sedang berlangsung di Pusat Dagangan Dunia (WTC) Kuala Lumpur, malam tadi.

Perhimpunan Agung UMNO 2022 yang berlangsung pada Rabu hingga Sabtu, dimulakan dengan perasmian Perhimpunan Agung Pergerakan Sayap Wanita, Pemuda dan Puteri UMNO oleh Timbalan Presiden, Datuk Seri Mohamad Hasan malam tadi. – BERNAMA


Perkenalkan modul ‘Sekolah Parlimen’, elak persidangan jadi sarkas

CYBERJAYA: Modul Sekolah Parlimen wajar diperkenalkan bagi memberi pendedahan sebenar kepada suasana perjalanan urusan sidang Dewan Rakyat sekali gus mengelakkan Parlimen menjadi gelanggang sarkas.

Pengarah Strategik Forward Malaysia Research Centre, Jazlie Baharudin berkata, modul sedemikian wajar dipertimbangkan bagi mengelak kejadian provokasi yang berlaku di Parlimen baru-baru ini tidak berulang.

Katanya, pendekatan modul berkenaan bukanlah untuk merendahkan martabat dan kedudukan wakil rakyat sebaliknya bagi memberikan pendedahan sebenar kepada suasana dan dinamik sebenar di dalam Dewan.

“New Zealand antara negara yang memperkenalkan sekolah Parlimen dalam memastikan lebih 35 ahli Parlimen baharu negara itu dapat memahami disiplin dan kaedah sebenar dalam melaksanakan urusan di Parlimen.

“Langkah pentadbiran Parlimen negara itu mengadakan kursus khas termasuk memanggil kalangan bekas ahli Parlimen memberikan nasihat, pandangan dan petua dalam mengendalikan urusan penggubalan undang-undang wajar dicontohi oleh Parlimen Malaysia,” katanya seperti dilapor Utusan hari ini.

Terdahulu, persidangan Dewan Rakyat yang berlangsung baru-baru ini kecoh apabila segelintir wakil rakyat mempertikaikan pembentangan usul percaya kepada Perdana Menteri yang dibentangkan Timbalan Perdana Menteri, Datuk Seri Fadillah Yusof.

Pertikaian yang berlarutan sehingga sesi perbahasan usul itu turut menyaksikan beberapa Ahli Parlimen daripada blok kerajaan dan pembangkang masing-masing mengeluarkan perkataan seperti ‘bodoh’, ‘beruk’ serta ‘penyamun’.

Lantaran itu, Perdana Menteri, Datuk Seri Anwar Ibrahim turut menegur ahli-ahli Parlimen supaya kekal menjaga adab dan susila masing-masing serta tidak melanggar batas peraturan yang ditetapkan semasa persidangan Dewan Rakyat dan tidak dijadikan sebagai tempat sarkas.

Author

Diyana Rahip

View all posts

View all posts


Hujan berterusan diramal landa Pantai Timur dan Johor sehingga Isnin

KUALA LUMPUR: Hujan berterusan dijangka melanda Kelantan, Terengganu, Pahang dan Johor bermula hari ini sehingga Isnin depan.

Jabatan Meteorologi Malaysia (MetMalaysia) menerusi amaran yang dikeluarkan pada 9 pagi ini memaklumkan hujan lebat berterusan tahap buruk dijangka melanda Tumpat, Pasir Mas, Kota Bharu, Tanah Merah, Bachok, Machang dan Pasir Puteh di Kelantan serta seluruh kawasan di Terengganu.

Sementara itu, hujan berterusan tahap waspada dijangka berlaku di Kelantan melibatkan Jeli, Kuala Krai dan Gua Musang; Pahang (Jerantut, Maran, Kuantan, Pekan dan Rompin) dan Johor (Segamat, Kluang, Mersing, Kulai, Kota Tinggi dan Johor Bahru).

Berikutan itu, Agensi Pengurusan Bencana Negara (NADMA) mengarahkan Jawatankuasa Pengurusan Bencana (JPB) Peringkat (JPB) Negeri/Daerah diaktifkan serta tahap kesiapsiagaan ditingkatkan bagi menghadapi bencana yang bakal berlaku terutama di kawasan berisiko tinggi.

JPB Peringkat Negeri/Daerah juga diminta memastikan setiap pusat pemindahan sementara (PPS) dilengkapi dengan keperluan asas dan Pos Kawalan Tempat Kejadian (PKTK) mempunyai aset pengoperasian mencukupi serta berada di dalam keadaan yang baik dan bersedia untuk digunakan.

NADMA melalui Pusat Kawalan Bencana Negara (NDCC) sentiasa memantau situasi parameter maklumat teknikal dengan kerjasama pelbagai agensi teknikal selain boleh dihubungi melalui nombor telefon 03-80642400, faksimili 03-80642429 atau e-mel opsroom@nadma.gov.my. – BERNAMA


Pendakwaan mohon semua kes Muhyiddin dibicarakan bersama

KUALA LUMPUR: Pihak pendakwaan memohon supaya tujuh kes menggunakan kedudukan untuk suapan dan menerima wang hasil aktiviti haram yang dihadapi bekas Perdana Menteri, Tan Sri Muhyiddin Yassin, dibicarakan bersama di Mahkamah Sesyen di sini.

Timbalan Pendakwa Raya (TPR), Datuk Wan Shaharuddin Wan Ladin memaklumkan kepada Hakim Azura Alwi bahawa pihaknya telah memfailkan permohonan itu semalam, dan telah menyerahkan permohonan kepada pihak pembelaan hari ini.

Peguam, Datuk Hisyam Teh Poh Teik yang mewakili Muhyiddin berkata, pihaknya mengesahkan telah menerima permohonan itu, namun memerlukan masa untuk menjawab permohonan berkenaan.

Azura kemudian mengarahkan pihak pembelaan menjawab permohonan itu pada atau sebelum 30 Jun manakala pendakwaan perlu memfailkan afidavit balasan pada atau sebelum 14 Julai ini.

Terdahulu, TPR Ahmad Akram Gharib berkata, Muhyiddin sebelum ini didakwa atas satu pertuduhan menerima wang hasil aktiviti haram di Mahkamah Shah Alam dan kes berkenaan dipindahkan di Mahkamah Sesyen di sini hari ini.

Beliau kemudian memohon pertuduhan dibacakan di hadapan Azura, dan Muhyiddin yang mengaku tidak bersalah terhadap pertuduhan, memohon kes itu dibicarakan.

Sementara itu, Wan Shaharuddin berkata, pihaknya telah menyerahkan separuh dokumen berkaitan kesemua kes itu kepada pihak pembelaan hari ini dan perkara itu disahkan Hisyam.

“Pihak pembelaan juga memfailkan tiga permohonan memindahkan kes ke Mahkamah Tinggi manakala satu permohonan untuk membatalkan pertuduhan dihadapi tertuduh. Sehubungan itu, pihak kami memohon tarikh sebutan pada 4 Ogos ini bagi menyerahkan baki dokumen,” katanya, dan mahkamah kemudian menetapkan 4 Ogos untuk sebutan kes.

Pada 10 Mac lepas, Muhyiddin, 76, didakwa atas empat pertuduhan menggunakan kedudukannya untuk suapan berjumlah RM232.5 juta dan dua pertuduhan menerima wang hasil aktiviti haram RM195 juta.

Ahli Parlimen Pagoh itu didakwa melakukan kesemua kesalahan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya dan CIMB Bank Cawangan Menara KL, Jalan Stesen Sentral, di sini, antara 25 Feb 2021 dan 16 Julai 2021, 1 Mac 2020 dan 20 Ogos 2021 serta 8 Feb dan 8 Julai 2022.

Pada 13 Mac lepas pula, Muhyiddin didakwa di Mahkamah Sesyen Shah Alam atas satu pertuduhan menerima wang hasil aktiviti haram berjumlah RM5 juta di AmBank cawangan Amcorp Mall, Petaling Jaya dekat sini, pada 7 Jan 2022.

Muhyiddin memfailkan permohonan untuk membatalkan empat pertuduhan menggunakan kedudukannya untuk suapan berjumlah RM232.5 juta bagi parti Bersatu pada 18 April lepas.

Pada 27 April, Muhyiddin memfailkan permohonan untuk memindahkan kesemua kesnya ke Mahkamah Tinggi kerana kes itu melibatkan persoalan undang-undang yang kompleks membabitkan Perlembagaan Persekutuan. – BERNAMA


Tiga indvidu berdepan detik cemas rumah dimasuki empat lelaki bersenjata

SEREMBAN: Tiga individu berdepan detik cemas apabila rumah mereka dipecah masuk empat lelaki bertopeng dan bersenjatakan parang, dalam tiga kejadian berasingan di sekitar Rantau dan Mambau di sini pagi tadi.

Ketua Polis Daerah Seremban, ACP Nanda Maarof berkata, polis menerima tiga laporan daripada mangsa, iaitu seorang wanita dan dua lelaki berusia dalam lingkungan 24 hingga 54 tahun pada pukul 8 pagi hingga 8.38 pagi, berhubung insiden itu yang dipercayai dilakukan suspek sama.

“Hasil siasatan mendapati ketika kejadian kira-kira 6.30 pagi, semua mangsa berada dalam rumah masing-masing dan keempat-empat suspek masuk ke dalam rumah dengan cara memanjat pagar serta masuk melalui pintu utama yang tidak berkunci.

“Mereka menggunakan parang untuk menakutkan mangsa, pada masa yang sama suspek menggeledah rumah mangsa dan mengambil barang-barang berharga sebelum melarikan diri melalui pintu utama,” katanya dalam kenyataan malam ini.

Beliau berkata kumpulan berkenaan berjaya melarikan sebuah kereta jenis Toyota Vios, barang kemas dan wang tunai milik mangsa.

Susulan itu, Nanda berkata tiga kertas siasatan dibuka dan kes disiasat di bawah Seksyen 395/397 Kanun Keseksaan, kerana melakukan samun berkumpulan dan bersenjata.

Justeru, beliau meminta orang ramai yang mempunyai maklumat berkaitan, untuk menyalurkan kepada Pegawai Penyiasat Insp Zafira Mohd Yusop di talian 013-2386281, selain menasihatkan awam supaya berhati-hati, sentiasa mengunci pintu rumah dan tidak mendedahkan diri kepada risiko jenayah. – BERNAMA


Pengerusi MUDA Perak digantung keahlian parti

KUALA LUMPUR: Pengerusi Parti Ikatan Demokratik Malaysia (MUDA) Perak, Mutalib Uthman digantung keahlian selama tiga tahun dan digugurkan daripada jawatannya berkuat kuasa semalam.

Setiausaha Agung MUDA, Amir Abd Hadi berkata, perkara itu diputuskan Jawatankuasa Eksekutif Pusat (JKEP) parti susulan laporan yang diterima Lembaga Disiplin parti itu membabitkan tindakan Mutalib yang melanggar arahan parti.

“Pada 30 Oktpber 2022, Mutalib didapati menaikkan poster di akaun media sosial peribadinya dan MUDA Perak untuk mengumumkan niat untuk bertanding di Parlimen Tapah pada Pilihan Raya Umum ke-15 (PRU15) dengan menggunakan saluran dan poster rasmi parti, tanpa persetujuan parti.

“Tindakan ini didapati melanggar ketetapan MUDA dan melanggar Fasal 5: Tanggungjawab Ahli dalam perlembagaan MUDA khususnya Fasal 5.1 (d) patuh dan menghormati keputusan-keputusan parti dan 5.1 (f) memelihara nama baik dan maruah parti,” katanya dalam satu kenyataan hari ini.

Selain itu, Amir berkata, JKEP turut menerima surat peletakan jawatan Pengerusi MUDA Pahang, Malani Manimaharan dan Pengerusi MUDA Pulau Pinang, Jazz Tan atas sebab isu komitmen dan kesihatan.

“Justeru itu terdapat keperluan segera melantik pemangku bagi jawatan berkenaan dan pemangku Pengerusi MUDA Perak adalah Devadas Silvaraju manakala pemangku Pengerusi MUDA Pulau Pinang Tineshvar Boontinathan sementara di Pahang akan dimaklumkan dalam masa terdekat,” katanya. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


KPM akan umum data pelajar lepasan SPM tidak lanjutkan pelajaran

KOTA KINABALU: Kementerian Pendidikan (KPM) akan mengumumkan data sebenar jumlah pelajar lepasan Sijil Pelajaran Malaysia (SPM) yang tidak melanjutkan pelajaran dalam tempoh terdekat.

Menteri Kanan Pendidikan Datuk Dr Radzi Jidin berkata ketika ini kementeriannya sedang mengumpulkan rekod dan data baharu mengenai hala tuju pelajar berkenaan selepas tamat menduduki peperiksaan tersebut.

“KPM akan perincikan data-data (pelajar), kita akan kongsikan data ini dalam masa terdekat dan kita akan terangkan (ke mana pelajar) berdasarkan data yang kita dapat,” katanya kepada pemberita selepas program Bersama Semarakkan Transformasi Pendidikan-Guru Sabah di Pusat Konvensyen Antarabangsa Sabah di sini hari ini.

Turut hadir Menteri Tugas-Tugas Khas Sabah Datuk Mohd Arifin Mohd Arif dan Pengarah Jabatan Pendidikan Negeri Tah Nia Jaman.

Baru-baru ini media melaporkan kira-kira 390,000 atau 72.1 peratus lepasan SPM membuat keputusan untuk tidak menyambung pelajaran mereka.

Mengulas angka dilaporkan itu, Radzi berkata kajian itu dibuat tidak menyeluruh dan merekodkan ‘age cohort’ atau tidak mempunyai situasi sama misalnya generasi lepas yang kini berusia 70 hingga 80 tahun mempunyai sebab berbeza tidak melanjutkan pelajaran berbanding generasi muda masa kini.

“Sebab itu kita kena lihat secara lebih mendalam. Saya tidak mahu mengulas mengenai 72 peratus, biar kita jelaskan hal itu berdasarkan data yang kita dapat mengenai pelajar yang menamatkan SPM,” katanya.

Dalam pada itu, Radzi berkata kementeriannya sentiasa bekerjasama dengan agensi lain dalam usaha membantu pelajar yang mengalami kesukaran untuk ke sekolah di Sabah.

Beliau berkata sekiranya perkara itu melibatkan isu infrastruktur, KPM akan mencari pendekatan untuk membantu pelajar berkenaan supaya mendapat akses pendidikan yang terbaik.

Mengenai program itu, Radzi berkata ia adalah usaha transformasi KPM untuk menyampaikan mesej secara menyeluruh dalam ekosistem pendidikan supaya dapat melihat arah pembangunan sistem pendidikan negara.

Beliau berkata pada program bersama kira-kira 1,000 warga pendidik itu, banyak perkara yang  disampaikan tentang aspek pendidikan yang telah dan akan dilaksanakan selain memberi ruang kepada guru untuk menyampaikan pandangan serta cadangan masing-masing bagi penambahbaikan sistem pendidikan. – BERNAMA


Perlawanan bapa, anak atas padang beri peluang keseronokan, eratkan hubungan

SHAH ALAM: Sempena cuti Perayaan Krismas dan Tahun Baharu yang menjelang tiba, MOTA Akademi Klang adakan latihan kali terakhir untuk tahun melibatkan perlawanan diantara pihak bapa dan anak.

Pengasas MOTA Akademy Klang, Izuwan Hayat berkata, perlawanan seronok yang dibuat di Padang Sukan Anfield pada Sabtu itu adalah untuk para ibu bapa terlibat permainan dengan anak-anak.

“Kali ini kita buat satu perlawanan seronok untuk para ibu bapa terlibat permainan dengan anak-anak, jadi hari ini adalah mungkin latihan yang terakhir untuk tahun ini.

“Latihan kali ini hanya untuk kumpulkan antara ibu bapa dengan anak-anak untuk merapatkan sillaturrahim diantara semua ibu bapa, kalau tak nanti mereka tak terlibat. Jadi latihan ini memberi keseronokan apabila semua membuatnya bersama-sama,” katanya kepada MEDIA VARIASI pada Sabtu.

Sementara itu, bapa kepada pemain MOTA Akademi Klang, Rafizan Md Rahim gembira dapat turut sama terlibat permainan ini dengan anaknya.

Kata Rafizan, dia dapat melihat lebih dekat bagaimana anaknya bermain atas padang.

“Kalau untuk anak saya, alhamdulillah, cara permainan dia lebih baik, dia punya hantaran bola, penerimaan bola, tendangan, kawalan dan semuanya baik.

“Kalau untuk bapa, kita dapat penat, bersukan itu penat tetapi kita ‘enjoy’, ‘enjoy’ untuk pasukan MOTA Akademi Klang, insya-Allah semoga akan datang lebih ditambahbaikkan lagi.

“Untuk keakraban anak dengan bapa, saya rasa lebih akrab, maknanya kita dapat lebih tahu anak kita, dari segi apa dia minat dan suka, jadi kita akan bagi sokongan untuk dia,” kata Rafizan.

Seorang lagi bapa, Khairulnizam Idris turut bersetuju bahawa perlawanan seperti ini dapat mengeratkan lagi hubungan diantara bapa dan anak.

“Program ini boleh dikira sebagai satu program yang mengeratkan hubungan anak bersama dengan bapa, kalau ikutkan ini adalah sesuatu yang positif, yang semua orang suka tetapi tak semua orang berkesempatan.

“Mungkin bila dapat menyertai masuk program MOTA ini, insya-Allah hubungan erat antara anak bapa itu menjadi lebih baik

“Ini pertama kali saya main, kalau ikutkan saya tak nak main sebenarnya, tetapi sebab saya pun dah lama tak main kebetulan pula esok nak FIFA World Cup, jadi itu yang menjadikan saya bersemangat untuk main, seronoklah,” ujar Khairulnizam teruja.

Manakala seorang lagi bapa, Alif Mazelan mengetengahkan elemen kekeluargaan yang dititikberatkan dalam MOTA Akademi merupakan satu perkara yang sangat bagus.

“Sudah tentulah saya rasa teruja dapat bermain bersama dengan anak, saya rasa gembira dapat turut serta bermain dengan jurulatih kemudian dapat bermain dengan anak.

“Hubungan semakin rapat, dan lagi satu, MOTA ini titiberatkan kekeluargaan, jadi kami semua macam keluarga, jadi anak-anak kita pun dapat kawan baharu, kita pun dapat mengenali ibu bapa yang lain, jadi ‘bonding’ sebagai keluarga dalam MOTA itu sangat bagus,” kata Alif.

Author

Faridah Amiratul

View all posts

View all posts


Anak Najib berjanji terus perjuangan demi keadilan

KUALA LUMPUR: “Namun, kamu (daddy) tidak mendapat keadilan hari ini, malah kita tidak berpeluang untuk berjuang. malah kita juga tidak berpeluang bertempur. Tetapi Bossku tidak berakhir di sini,” luah anak perempuan Datuk Seri Najib Razak, Nooryana Najwa.

Menerusi hantaran di Instagramnya petang Selasa, Nooryana Najwa yang menzahirkan rasa sedih dengan keputusan Mahkamah Persekutuan berkenaan turut memohon maaf kepada bapanya.

“I’m sorry daddy…. Mungkin kita terlalu percaya dengan matlamat dan tujuan, menyebabkan kita bertahan sepanjang empat tahun ini.

“Mungkin kita tidak cukup berjuang, mungkin kita meletakkan kepercayaan sepenuhnya terhadap sistem keadilan,” tulisnya dalam hantaran itu.

Nooryana Najwa berkata, bapanya tidak mendapat peluang untuk memperjuangkan keadilan buat dirinya.

Anak keempat Ahli Parlimen Pekan itu berpandangan, sistem undang-undang tidak menyebelahi nasib bapanya selepas berjuang selama empat tahun bagi menafikan pertuduhan itu.

Jelasnya lagi, mereka sekeluarga mengagumi kekuatan Najib dan akan terus berjuang bagi memastikan bapanya mendapat keadilan sewajarnya.

“Saya berjanji, Mummy, Ashman, Abang Jaja, saya, keluarga dan orang kamu (daddy), tidak akan berehat sehingga kamu kembali bersama kami dan keadilan ditegakkan.”

“Saya akan berpegang pada kata-kata perpisahan kamu dengan saya setiap hari iaitu mereka boleh mengawal segala-galanya tetapi mereka tidak dapat mengawal emosi dan kekuatan fikiran kita.

“Tetap kuat, Allah SWT bersamamu bapaku. (Saya) sentiasa bersama kamu, untuk sekarang dan selamanya,” katanya.

Terdahulu, Mahkamah Persekutuan hari ini mengekalkan sabitan, hukuman penjara 12 tahun dan denda RM210 juta ke atas Najib dalam kes SRC International.

Author

Tun Puteh Wanti

View all posts

View all posts


Pindah 62 ekor kambing tanpa kebenaran, pemandu lori didenda RM10,000

BANDAR PERMAISURI: Seorang pemandu lori didenda RM10,000 oleh Mahkamah Majistret Setiu di sini hari ini setelah mengaku bersalah memindahkan 62 ekor kambing disyaki dari Thailand bernilai RM28,470 tanpa kebenaran pada tahun lepas.

Abli Abdullah, 46, membuat pengakuan itu di hadapan Majistret Ainis Abu Hassan Shaari yang turut memerintahkan 62 ekor kambing tersebut dilucutkan hak dan wang hasil jualan ternakan menjadi hasil kerajaan.

Lelaki itu didakwa memindahkan kesemua kambing berkenaan menggunakan lori jenis Hino tanpa kebenaran bertulis daripada Pengarah Perkhidmatan Veterinar Negeri Terengganu atau mana-mana pihak berkuasa veterinar, kira-kira 11.15 malam di tepi jalan Kota Bharu-Kuala Terengganu pada 13 Okt 2022.

Dia didakwa melakukan kesalahan itu mengikut Perenggan i (b) Perintah Menteri Besar bagi Kawalan Penyakit Kuku Dan Mulut Dan Hawar Berdarah bagi Negeri Terengganu yang diwartakan di bawah Subseksyen 36(1) Akta Binatang 1953 dan boleh dihukum mengikut Subseksyen 36(7) akta sama yang membawa denda maksimum RM15,000.

Kes dikendalikan Pegawai Pendakwa Jabatan Perkhidmatan Veterinar Mohd Shahihan Mohd Tahar manakala tertuduh tidak diwakili peguam. – BERNAMA


Petrosains RBTX Challenge 2022 dijangka tarik penyertaan 10,000 pelajar dalam, luar negara

KUALA LUMPUR: Petrosains RBTX Challenge 2022, yang dirasmikan pada Khamis, dijangka mampu menarik penyertaan kira-kira 10,000 pelajar sekolah serta institusi pendidikan dari dalam dan luar negara.

Menteri Sains, Teknologi dan Inovasi Datuk Seri Dr Adham Baba dalam kenyataan pada Khamis memaklumkan program itu, yang bermula September ini, memberi peluang kepada pelajar berkongsi minat dalam bidang sains dan teknologi menerusi elemen penciptaan khususnya bidang robotik.

Beliau berkata penganjuran program itu selaras dengan visi Kementerian Sains, Teknologi dan Inovasi (MOSTI) untuk menjadikan Malaysia sebuah negara maju serta berteknologi tinggi menjelang 2030.

“Petrosains RBTX Challenge 2022 ini juga sejajar dengan matlamat Dasar Sains, Teknologi dan Inovasi Negara 2021-2030 (DSTIN) dalam memacu Malaysia ke arah sebuah negara yang lebih berdaya saing melalui sains, teknologi dan inovasi (STI) yang kukuh.

“Program ini dapat meningkatkan minat dan tumpuan para pelajar terhadap mata pelajaran sains, teknologi, kejuruteraan dan matematik (STEM) sekali gus memupuk sifat ingin tahu dengan menggunakan pendekatan secara amali atau praktikal menerusi aktiviti yang menyeronokkan,” katanya.

Selain MOSTI, pertandingan itu mendapat sokongan Kementerian Pendidikan dengan kerjasama PETRONAS Dagangan Berhad (PDB), Malaysian Research Accelerator for Technology and Innovation (MRANTI), MyDigital Corporation, UBTech serta Microsoft Malaysia.

Petrosains RBTX Challenge 2022 merupakan platform untuk peminat robotik berkumpul bagi mempelajari, menerokai dan bertanding menggunakan robot ciptaan mereka selain membantu penguasaan Kemahiran Berfikir Aras Tinggi serta keupayaan berinovasi.

Sejak diperkenal pada 2018, pertandingan itu mendapat sambutan dengan penyertaan lebih 800 sekolah di seluruh negara.

Penyertaan untuk pertandingan itu kini dibuka kepada peserta tempatan dan antarabangsa dari 18 April hingga 31 Julai 2022 untuk tiga kategori iaitu Robo Tracer, Robo Sumo dan Innovation.

Juara Petrosains RBTX Challenge akan membawa pulang hadiah wang tunai bernilai lebih RM40,000 dan e-sijil daripada Petrosains.

Untuk maklumat lanjut, boleh layari www.petrosains.com.my/rbtx-challenge. – BERNAMA


Malaysia sokong Arab Saudi arah henti operasi ketenteraan di Gaza

KUALA LUMPUR: Malaysia bersetuju dengan pendirian teguh Putera Mahkota yang juga Perdana Menteri Arab Saudi, Mohammed bin Salman yang menggesa operasi ketenteraan dihentikan di bandar di Semenanjung Gaza yang terkepung sejak lebih 70 tahun lalu.

Perdana Menteri, Datuk Seri Anwar Ibrahim berkata, penderitaan bukan saja dialami penduduk di Gaza, tetapi seluruh rakyat Palestin yang berada di sana selama beberapa dekad.

“Pendirian teguh yang disuarakan pemimpin Arab melalui ucapan pembukaan Sidang Kemuncak Pertama Asean-Majlis Kerjasama Teluk (GCC) itu dibuat atas dasar kemanusiaan dan tidak keterlaluan pada saya, ia sangat menyentuh hati.

“Mereka sangat bersungguh-sungguh mengetengahkan gesaan itu dan tiba masanya seorang pemimpin Arab mengambil pendirian teguh atas dasar kemanusiaan.

“Masalah yang dialami bukan saja penduduk Gaza, malah seluruh rakyat Palestin yang berada di sana selama beberapa dekad,” katanya dalam video dipetik portal Arab News, hari ini.

Anwar berkata, Malaysia antara negara yang terawal menyuarakan maklum balas terhadap konflik Palestin.

“Maklum balas itu serta-merta (terhadap serangan di Israel dan tindakan balas seterusnya),” katanya.

Sementara itu, beliau berterima kasih kepada Mohammed dan menyatakan sokongan Malaysia terhadap Arab Saudi dan GCC.

“Ia kerana apabila anda memimpin berbanding dengan negara Asean yang agak jauh, tetapi kami (masih) menganggap ia menjadi tanggungjawab kami.

“Cukuplah dengan pencerobohan itu, ia satu tindakan tidak berperikemanusiaan kerana tidak mempedulikan wanita dan kanak-kanak, sekali gus membiarkan mereka menderita pada zaman ini.

“Saya tidak faham mengapa orang Israel tidak faham (bahawa) apa yang Holocaust (serangan dan penganiayaan) turut memberi kesan kepada orang lain,” katanya. – Berita Harian

Author

Media Variasi

View all posts

View all posts


Warga emas hampir ‘give up’ jalani hidup, LZS hadir beri sinar

CYBERJAYA: Bukanlah suatu hal yang mudah untuk dijalani apabila diuji bertalu-talu ibarat air hujan yang membasahi bumi.

Namun, itulah yang dilalui seorang wanita warga emas apabila kehidupannya seolah-olah hilang arah saat ditinggalkan suami tidak bertali.

Menerusi perkongsian Lembaga Zakat Selangor (LZS), wanita terbabit hampir putus asa dengan kehidupannya dek kerana tertekan dengan kos sara hidup kini yang tidak mampu dibiayainya.

Tambah pula, wanita berkenaan juga perlu menyara cucunya yang ditinggalkan oleh anaknya,.

“Dengan rasa tanggungjawab, pemohon tersebut terpaksa menggunakan ke empat-empat kudratnya bagi membanting tulang mencari rezeki dengan membuat kuih-muih untuk meneruskan hidup.

“Dek kerana ketidakmampuan pemohon, pemohon sukar untuk mencari pendapatan lebih bagi menampung kos keperluan hidup yang saban hari semakin meningkat selepas covid19 melanda.

“Akibat dari serba kekurangan, pemohon sering tidak cukup untuk menampung perbelanjaan dapur rumah. Kemudian, rumah yang pemohon sewa kerap kali lambat bayar kerana pendapatan tidak cukup,” kongsi LZS.

Bagi meringankan beban, LZS daerah Petaling menyantuni wanita berkenaan bagi memberi bantuan yang bersesuaian.

Malah, hasil bancian mendapati warga emas tersebut layak mendapat bantuan bagi kategori asnaf.

“Alhamdulillah, asbab daripada zakat yang ditunaikan oleh pengeluar zakat di Selangor, kita dapat membantu beliau untuk menyara kehidupan bersama cucunya,” kata wakil LZS.

Author

Diyana Rahip

View all posts

View all posts


Maritim selamatkan 30 PATI jatuh laut selepas bot bertembung

PORT DICKSON: Agensi Penguatkuasaan Maritim Malaysia (Maritim Malaysia) menyelamatkan 30 pendatang asing tanpa izin (PATI) yang terjatuh ke laut selepas bot dinaiki mereka bertembung dengan aset pihak berkuasa ketika cuba melarikan diri, awal pagi tadi.

Pengarah Maritim Negeri Melaka dan Negeri Sembilan, Kepten Maritim Iskandar Ishak berkata, Sistem Pengawasan Laut (SWASLA) mengesan pergerakan mencurigakan dari laluan Skim Pemisah Trafik (TSS) menuju ke Tanjung Rhu, Sepang kira-kira jam 10 malam tadi.

“Bot ronda Maritim Malaysia yang sedang membuat rondaan Op Murni/Op Tiris Fasa 2.0 diatur gerak ke lokasi dan berjaya mengesan bot suspek.

“Ketika cuba memintas, bot suspek memecut laju selain bertindak agresif sehingga berlaku pertembungan dengan aset Maritim menyebabkan bot suspek terbalik dan tenggelam,” katanya dalam kenyataan hari ini.

“Kesemua PATI tidak memakai jaket keselamatan dan mereka diselamatkan bot ronda Maritim yang sedang beroperasi,” katanya.

Iskandar berkata, kesemua PATI dibawa ke Jeti Maritim Melaka dan Negeri Sembilan untuk disiasat mengikut Akta Imigresen 1959/63 dan diberikan rawatan yang sewajarnya.

“Pemeriksaan mendapati 29 PATI adalah warga Indonesia dan seorang Myanmar berumur antara 21 hingga 63 tahun dan mereka gagal mempamerkan dokumen perjalanan yang sah.

“Maritim Malaysia sentiasa memantau dan tegas dalam menyekat kemasukan PATI melalui lorong tikus di perairan negara dan percaya kegiatan didalangi ejen luar dan dalam negara sendiri,” katanya.

Bagi membanteras kegiatan itu, orang ramai diminta menyalurkan sebarang maklumat salah laku di laut ke Pusat Operasi Maritim Melaka dan Negeri Sembilan di talian 06-3876730 dan MERS 999 yang beroperasi secara 24 jam. – Harian Metro

Author

Media Variasi

View all posts

View all posts


Tay Yee ditawar biasiswa oleh Premier Sarawak di pentas konvokesyen

OLEH: ARRIAN ZAYNE

KUCHING: Seorang pelajar cemerlang Politeknik Kuching Sarawak (PKS) ditawarkan Premier Sarawak Datuk Patinggi Tan Sri Abang Johari Tun Openg biasiswa melanjutkan pengajian pada pada Konvokesyen ke-30 PKS.

Detik bersejarah bagi Sonia Tay Yee, 22, itu tatkala menerima anugerah pelajar terbaik dari segi akademik dan bukan akademik yang disampaikan oleh Premier Sarawak sendiri.

Tay Yee merupakan pelajar akauntansi yang berasal dari Pantu, Sri Aman telah ditawarkan biasiswa Yayasan Sarawak untuk melanjutkan pengajian ke peringkat yang lebih tinggi.

Pada sidang media selepas menyampaikan Sijil Diploma kepada 800 pelajar PKS, Abang Johari mendedahkan beliau sempat bertanya kepada Tay Yee sama ada ingin meneruskan pengajian.

“Tay Yee menjawab ya… saya terus menyatakan bahawa Kerajaan Sarawak bersedia menawarkan biasiswa melalui Yayasan Sarawak kepadanya untuk melanjutkan pelajaran ke universiti tempatan menerusi Unit Pusat Universiti (UPU),” katanya.

Menurut Abang Johari yang juga Pengerusi Yayasan Sarawak, Tay Yee turut mempunyai pilihan sama ada memohon tempat di universiti tajaan Kerajaan Sarawak termasuk Swinburne dan Universiti Teknologi Sarawak (UTS) jika tidak diterima tawaran UPU.

Terdahulu Konvokesyen PKS ke-30 menyaksikan seramai 1,268 pelajar bergraduasi pada hari kedua acara berprestij itu berlangsung di sebuah hotel terkemuka di sini, Kuching Sarawak.

Author

Media Variasi

View all posts

View all posts


Lelaki letak vape pada mulut bayi, direman lima hari mulai ini

JOHOR BAHRU: Seorang lelaki yang dipercayai meletakkan vape pada mulut seorang bayi berusia tujuh bulan dalam kejadian di sebuah restoran di Bandar Baru Uda, di sini, baru-baru ini, direman selama lima hari, bermula hari ini.

Tempoh reman sehingga 13 Ogos terhadap peniaga berusia 23 tahun itu dikeluarkan Majistret R. Salini, di sini hari ini.

Perintah reman terhadap lelaki itu dikeluarkan bagi membolehkan kes tersebut disiasat mengikut Seksyen 31 (1) (a) Akta Kanak-Kanak 2001.

Semalam, polis Bahagian Siasatan Jenayah Ibu Pejabat Polis Daerah Johor Bahru Utara (JBU) menahan lelaki terbabit di Jalan Putih, di sini, pada jam12.45 tengah hari.

Ketua Polis Daerah JBU, ACP Rupiah Abd Wahid berkata tangkapan dibuat susulan laporan polis yang dibuat ibu kepada bayi perempuan itu pada 6 Ogos lepas.

Beliau berkata wanita berusia 29 tahun itu mengatakan bahawa lelaki terbabit adalah kenalan adik perempuannya dan kejadian berlaku ketika dia bersama bayinya, adik perempuan serta lelaki terbabit berada di sebuah restoran.

Terdahulu, tular video berdurasi 17 saat yang memaparkan seorang lelaki meletakkan vape pada mulut bayi yang sedang dipangkunya itu di media sosial. – BERNAMA


Ramachandran ‘kecewa’ rekod miliknya masih utuh selepas 28 tahun

KUALA LUMPUR: Bekas pelari jarak jauh negara M. Ramachandran mengakui kecewa kerana sehingga kini masih belum ada atlet Malaysia yang dapat mengembalikan kegemilangan dalam acara jarak jauh, terutamanya di peringkat serantau.

Pemegang rekod kebangsaan acara 5,000 dan 10,000 meter (m) yang sudah bertahan 28 tahun hingga hari ini itu berkata kurangnya penglibatan dan keazaman dalam kalangan atlet generasi kini, menyebabkan Malaysia tidak menonjol dalam acara jarak jauh yang dulunya didominasi atlet kelahiran Johor itu.

“Atlet sekarang dengan adanya elaun bulanan, dibantu dengan kemudahan bertaraf dunia di Bukit Jalil dan teknologi canggih khususnya Institut Sukan Negara (NSI) masih tidak mampu memecahkan rekod.

“Sangat mendukacitakan saya melihat kedua-dua rekod itu masih utuh. Pada pendapat saya, masalah utama ialah mereka tidak berazam dan terlibat sepenuhnya untuk mencapai kejayaan besar dalam kerjaya mereka, selain daripada pembangunan yang lemah dalam sukan itu.

“Ramai memilih untuk berlari dalam jarak lebih pendek dengan pemikiran ‘mengapa perlu berlari 25 pusingan untuk 10,000m sedangkan saya boleh menamatkan perlumbaan dalam satu pusingan’ jika ia adalah acara 400m. Komitmen besar diperlukan bagi mana-mana atlet untuk menjadi juara,” katanya kepada Bernama.

Ramachandran, 56, yang memecahkan rekod kebangsaan 5,000m dan 10,000m sebanyak enam kali di enam negara berbeza antara Jun 1989 dan Ogos 1994, dianggap sebagai pelari jarak jauh terbaik dihasilkan negara, serta atlet pertama dan satu-satunya atlet Malaysia melakukan catatan di bawah 30 minit dalam acara 10,000m.

Catatan 14 minit 06.84 saat yang dilakukannya untuk memenangi acara 5,000m di Terbuka Hamburg di Troisdorf, Jerman pada 5 Ogos 1994 dan 29:30.19s dalam acara 10,000m di Sukan Komanwel 1994 di Victoria, Kanada untuk menduduki tempat ketujuh pada 27 Ogos, adalah antara rekod kebangsaan acara olahraga paling lama bertahan.

Sementara itu, Olahragawan Kebangsaan dan Olimpian 1993 itu juga mengakui kecewa dengan pencapaian skuad olahraga yang hanya mampu meraih lima daripada 47 pingat emas ditawarkan pada dua temasya Sukan SEA lepas berbanding pada era 90-an, acara trek dan padang pernah menjadi penyumbang emas utama kontinjen negara dengan purata lebih 10 pingat emas. – BERNAMA


Polis cari individu gantung enam kain rentang tidak puas hati mengenai PRU15

JOHOR BAHRU: Polis Johor sedang mengesan individu yang menggantung kain rentang memaparkan kata-kata meluahkan perasaan tidak puas hati dipercayai melibatkan sebuah parti politik, serta berkaitan Pilihan Raya Umum ke-15 (PRU15) sekitar daerah Kota Tinggi, semalam.

Ketua Polis Daerah Kota Tinggi, Supt Hussin Zamora berkata pihaknya mengesan kain rentang seumpama itu digantung di enam tempat awam.

Katanya perbuatan itu merupakan satu kesalahan kerana mereka yang berhasrat menggantung kain rentang dan sebagainya di kawasan berkenaan, perlu membuat permohonan bagi mendapatkan kebenaran daripada Majlis Daerah Kota Tinggi (MDKT) terlebih dahulu.

Beliau berkata kes disiasat di bawah Seksyen 500 Kanun Keseksaan dan Seksyen 509 Kanun Keseksaan yang boleh membawa hukuman penjara maksimum dua tahun atau denda atau kedua-duanya sekali jika sabit kesalahan.

“Tindakan menurunkan kain rentang itu telah diambil oleh pihak MDKT, bagaimanapun individu yang menggantung kain rentang itu belum dapat dikesan,” katanya dalam kenyataan hari ini. – BERNAMA


Jadikan bidang pertanian sumber ekonomi baharu

Beliau berkata usaha itu antara lain bakal menambah pendapatan keluarga dan negara jika dilaksanakan dengan perancangan terperinci.

“Ini dapat melonjakkan kemajuan negara dalam bidang pertanian…selain memastikan sekuriti makanan terjamin,” katanya dalam sidang media selepas mengadakan lawatan kerja ke Pertubuhan Peladang Kawasan (PPK) Gunung Semanggol/Selinsing di sini hari ini.

Sebelum ini, Perdana Menteri Datuk Seri Ismail Sabri Yaakob berkata Jawatankuasa Sekuriti Makanan peringkat negeri dan daerah akan ditubuhkan bagi memastikan pelaksanaan Pelan Tindakan Dasar Sekuriti Makanan Negara 2021-2025 yang sinergi antara kerajaaan Persekutuan dengan kerajaan negeri.

Nik Mohammad Zawawi berkata pihak universiti yang mempunyai penyelidikan dalam bidang penternakan, perikanan dan pertanian juga perlu turut serta dalam menghasilkan penyelidikan yang boleh membekalkan sekuriti makanan tercapai dalam tempoh yang sewajarnya.

Sementara itu, beliau berkata kerajaan tidak bercadang mengimport ayam lagi kerana bekalan ayam dijangka mencukupi.

“Semasa COVID-19 permintaan tidak ada dan selepas COVID-19 sudah ada permintaan, hotel telah buka dan permintaan tinggi, jadi penternak mula ternak dan kemungkinan tiba satu masa kita boleh eksport balik sebab penternak kita sudah mula masuk balik dalam industri,” katanya.

Beliau berkata kerajaan telah berkolaborasi dengan beberapa agensi kerajaan seperti Pertubuhan Peladang Kebangsaan (Nafas), Lembaga Pertubuhan Peladang (LPP) dan Angkatan Koperasi Kebangsaan Malaysia Berhad (Angkasa) untuk menjalankan aktiviti penternakan ayam secara komersial.

“Kerajaan telah memperuntukkan RM800 juta untuk melaksanakan pembinaan reban ayam, kilang penetasan anak-anak ayam seperti di PPK di Johor, Perak, Kelantan dan Selangor supaya bekalan ayam tidak lagi perlu diimport,” katanya. – BERNAMA


Adam Adli, Ahmad Fadhli terima tawaran debat Syed Saddiq

SHAH ALAM: Ketua Angkatan Muda Keadilan (AMK), Adam Adli Abd Halim dan Ketua Pemuda Perikatan Nasional (PN), Ahmad Fadhli Shaari menerima pelawaan Presiden Parti Ikatan Demokratik Malaysia (MUDA), Syed Saddiq Syed Abdul Rahman untuk berdebat mengenai hala tuju anak muda.

Bagaimanapun Adam Adli yang juga Timbalan Menteri Belia dan Sukan berkata, sewajarnya acara berkenaan diadakan selepas pilihan raya negeri (PRN) selesai.

Menurut beliau, ketika ini, peluang perlu diberikan kepada calon baharu yang bertanding pada PRN supaya mereka mendapat lebih pendedahan dan perhatian daripada media dan rakyat.

“Terima kasih atas ajakan. Biarpun janggal untuk debat diadakan antara dua ahli Parlimen kerajaan dengan disertai pula oleh seorang ahli Parlimen pembangkang, saya kira ianya menarik dan boleh kita jadikan medan untuk merungkai banyak perkara agar jelas semuanya.

“Begitu pun, saya percaya ada yang lebih memerlukan pentas ini saat sekarang. Saya cadangkan sempena PRN ini, kita beri peluang dahulu kepada calon-calon muka baharu kita berdebat.

“Beri tumpuan kepada suara mereka. Biar mereka dapat lebih pendedahan berbanding kita yang ada kelebihan dari segi perhatian media dan masyarakat selama ini. Ini masa untuk serlahkan mereka. Urusan antara kita ini boleh diadakan selepas selesai PRN. Insya-Allah. Tetapkan perimeternya nanti,” katanya pada Jumaat.

Pada Khamis, Syed Saddiq melalui satu hantaran di Twitternya mempelawa pimpinan tertinggi anak muda mewakili Pakatan Harapan-Barisan Nasional (PH-BN), Adam Adli dan PN, Ahmad Fadhli untuk mengadakan perdebatan mengenai hala tuju anak muda.

Jelas Syed Saddiq, cabaran debat tersebut sebagai usaha menyahut cadangan mengangkat politik idea dan solusi agar rakyat dapat menilai hala tuju serta tawaran parti masing-masing dalam PRN 12 Ogos ini.

Sementara itu, menurut Ahmad Fadhli, beliau sedang berhubung dengan Syed Saddiq bagi menentukan masa dan tarikh yang bersesuaian untuk melaksanakan perdebatan tersebut.

“Saya tiada masalah untuk menyambut baik cadangan ini. Buat masa sekarang, saya sedang berhubung dengan pihak Syed Saddiq untuk menentukan masa dan tarikh yang boleh dipersetujui bersama.

“Perdebatan adalah budaya yang sihat dalam masyarakat kita. Bagi saya, tiada masalah dan bila-bila masa sahaja perbincangan (debat) ini boleh dilakukan. Bukan hanya dalam tempoh PRN sahaja,” katanya kepada Sinar Harian.

Author

Media Variasi

View all posts

View all posts


Penganjur acara perlu waspada – ABIM

MELAKA: Angkatan Belia Islam Malaysia (ABIM) Melaka menggesa penganjur program acara agar berwaspada insiden yang bercanggah dengan norma dan budaya masyarakat setempat tidak berulang.

Yang Dipertuanya, Dr Mohd Nurishaq Mohd Fauzi berkata, ia susulan satu hantaran video tular di media sosial berkait seorang individu mempamerkan aksi bersifat sensual dan tidak sopan di hadapan pengunjung yang terdiri daripada ibu bapa dan kanak-kanak.

Beliau berkata, ABIM Melaka mengecam sekeras-kerasnya tindakan penganjur yang membiarkan aksi kurang senonoh ketika penganjuran satu festival di Melaka, baru-baru ini.

“Insiden sebegini memberikan imej buruk kepada Melaka dan bertentangan dengan norma masyarakat setempat, ia juga meruntuhkan nilai hormat dan keyakinan yang menjadi teras pembinaan Malaysia MADANI,” katanya dalam kenyataan hari ini.

Justeru katanya, ABIM Melaka juga menggesa pihak berkuasa tempatan (PBT) mengambil tindakan sewajarnya berhubung kejadian itu sebagai satu bentuk pengajaran kepada pihak terlibat.

Semalam, Mufti Melaka, Datuk Abdul Halim Tawil dilaporkan meminta mana-mana penganjur yang mahu menganjurkan sebarang acara di negeri itu agar mewujudkan garis panduan tersendiri bagi mengelak perlakuan kurang senonoh daripada peserta ketika acara berlangsung.

Beliau dipetik sebagai berkata, ia penting bagi menjaga nilai dan akhlak peserta terutama yang beragama Islam sekali gus mereka menjadi contoh kepada masyarakat. – BERNAMA


Lelaki ditahan kali kedua cuba seludup vape bernilai RM150,000

TUMPAT: Seorang lelaki ditahan kali kedua atas kesalahan menyeludup cecair vape bernilai RM150,000 ke negara jiran dalam Op Bersepadu kira-kira pukul 5 petang semalam.

Ketua Polis Daerah Tumpat, ACP Amran Dolah berkata, lelaki berumur 38 tahun itu ditahan hasil serbuan sepasukan anggota polis dan Jabatan Kesihatan dalam Op Bersepadu Ibu Pejabat Polis Daerah (IPD) Tumpat bersama 11 agensi sempadan bermula semalam hingga pukul 6 pagi tadi.

“Difahamkan, lelaki terbabit yang bekerja sebagai seorang perunding menjadikan rumahnya di Taman Sri Bayu di sini sebagai stor transit simpanan peralatan dan cecair vape bernilai RM150,000 sebelum diseludup ke Thailand,” katanya kepada pemberita pada sidang media di IPD Tumpat di sini hari ini.

Beliau berkata sebelum ini, suspek pernah ditahan atas kesalahan sama dengan nilai barangan RM1.4 juta pada tahun lepas dan telah dikenakan denda.

Menurutnya, siasatan yang dijalankan mendapati kesemua barangan yang dirampas dibeli daripada syarikat luar Kelantan dan dihantar menggunakan kotak berupa barangan elektrik oleh syarikat penghantaran barangan.

Amran berkata, pihaknya percaya kesemua barangan itu diseludup ke negara jiran kerana boleh mendatangkan keuntungan besar kepada suspek kerana permintaan tinggi di sana dan kes itu disiasat mengikut Seksyen 13A  Akta Racun 1952.

Mengulas lanjut mengenai Op Bersepadu yang dijalankan, beliau berkata, antara agensi yang terlibat ialah Kementerian Kesihatan, Pejabat Tanah dan Jajahan, Jabatan Kastam Diraja Malaysia, Majlis Keselamatan Negara, Agensi Penguatkuasaan Maritim Malaysia, Pasukan Gerakan Am, Polis Marin Pengkalan Kubor dan Majlis Daerah Tumpat.

Katanya, seramai 1,231 individu dan 1,063 kenderaan diperiksa mulai pukul 12 tengah hari bermula 13 Mac hingga 6 pagi tadi, malah pihaknya menjalankan pemeriksaan di tiga jeti dan pangkalan haram di Pengkalan Kubor, Simpangan dan Kuala Jambu selain 17 premis dan rumah persendirian.

“Hasil operasi yang dijalankan kita berjaya membuat rampasan pelbagai barangan bernilai RM158,432 seperti vape, beras, minyak petrol serta dadah seperti ganja dan air ketum,” katanya. – BERNAMA


Identiti 15 lagi mayat insiden tanah runtuh Batang Kali dikenal pasti

KUALA LUMPUR: Sejumlah 15 lagi mangsa yang ditemukan meninggal dunia dalam kejadian tanah runtuh di tapak perkhemahan Fathers’ Organic Farm, Gohtong Jaya, dikenal pasti setakat 1 tengah hari tadi.

Jumlah itu menjadikan 21 daripada 24 mangsa yang ditemukan meninggal dunia, sudah dikenal pasti.

Kenyataan Agensi Pengurusan Bencana Negara (NADMA) memaklumkan identiti mangsa dikenal pasti menerusi tiga kombinasi kaedah, iaitu pengecaman asid deoksiribonukleik (DNA), cap jari dan pengecaman pihak waris pada wajah atau pun barangan peribadi serta tanda unik pada badan mangsa.

“Proses bedah siasat untuk semua 24 mayat telah selesai dijalankan… tiga daripada 24 mangsa yang meninggal dunia sedang dikenal pasti melalui kaedah-kaedah ini,” menurut kenyataan itu.

Sementara itu, dua orang masih menerima rawatan di Hospital Selayang dan seorang di Hospital Kuala Lumpur, manakala dua yang menerima rawatan di Hospital Selayang sebelum ini, telah dibenarkan pulang semalam.

“Sebarang maklumat terkini mengenai perkembangan mangsa-mangsa bencana akan dimaklumkan dari masa ke masa, setelah mendapat pengesahan rasmi daripada agensi yang bertanggungjawab,” menurut kenyataan itu.

Pada 2.42 pagi Jumaat, berlaku runtuhan tanah sepanjang hampir 300 meter dan setinggi 70 meter di tapak perkhemahan tersebut.

Berikut senarai mangsa yang terkorban:

1. Lim Wei Xin (36, perempuan)

2. Hong Mei Jing (38, perempuan)

3. Nurul Azwani Kamaruzaman (31, perempuan)

4. Lai Lee Yin (37, perempuan)

5. Tong Kai En (9, lelaki)

6. Lai Lee Koon (44, perempuan)

7. Ka Kok Boon (43, lelaki)

8. Zech Loh Qi Yi (7, lelaki)

9. Eng Huai Yi (12, perempuan)

10. Eng Choon Wen (43, lelaki)

11. Ng Yee Tong (11, perempuan)

12. Ka Sin Ya Vanya (6, perempuan)

13. Lam Sook Man (37, perempuan)

14. Wong Kim Yap (34, lelaki)

15. Fong Choy Kee (43, perempuan)

16. Liu Pei Si (44, perempuan)

17. Daniel Khor Yen (5, lelaki)

18. Chin Su King (36, perempuan)

19. Lai Chee Sam (33, lelaki)

20. Wong Zi Hang (1, lelaki)

21. Gain Choo Yin (35, perempuan)

Berikut senarai mangsa yang dirawat:

– BERNAMA


Pengasuh aniaya bayi: Polis minta orang awam tampil beri kenyataan, bantu siasatan

CYBERJAYA: Ketua Polis Daerah Iskandar Puteri, ACP Rahmat Ariffin berkata, pihaknya menerima satu laporan polis daripada orang awam susulan tular video di WhatsApp berhubung isu penganiayaan bayi.

“Video tersebut menunjukkan seorang perempuan telah mengasari seorang bayi yang umurnya tidak pasti.

“Hasil siasatan awal mendapati kejadian berlaku di satu daripada taska di kawasan Mutiara Rini,” kata beliau dalam satu kenyataan ringkas, hari ini.

Beliau berkata, orang awam yang mempunyai maklumat berkaitan kes itu dikehendaki tampil ke bahagian siasatan jenayah Ibu Pejabat Daerah (IPD) Iskandar Puteri bagi membantu siasatan.

Semalam, tular di media sosial video pengasuh mengasari seorang bayi kerana tidak tahan mendengar suara tangisannya.

Dalam video tersebut, pengasuh berkenaan mengangkat bayi terbabit lantas dihempas beberapa kali kerana geram dengan mangsa yang menangis berterusan.

Dalam video kedua, dilihat kepala mangsa ditepuk berkali-kali sambil diherdik supaya berhenti menangis.

Bagaimanapun, perbuatan wanita berkenaan hanya membuatkan bayi tersebut terus menangis tanpa henti.

Author

Media Variasi

View all posts

View all posts


Najib akan jalani hukuman penjara mulai hari ini

Ini berikutan keputusan Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International Sdn Bhd berjumlah RM42 juta.

Ketua Hakim Negara Tun Tengku Maimun Tuan Mat berkata selepas meneliti bukti, hujahan dan rekod-rekod rayuan, adalah didapati rungutan perayu sepertimana terkandung dalam petisyen rayuan tidak mempunyai merit.

“Mengenai keseluruhan bukti, kami mendapati sabitan ke atas semua tujuh pertuduhan ke atas perayu adalah selamat. Kami juga mendapati hukuman yang dijatuhkan adalah tidak keterlaluan.

Oleh itu rayuan ini ditolak sebulat suara dan sabitan serta hukuman dikekalkan,” kata beliau.

Semasa memerintahkan Najib untuk menjalani hukuman serta-merta, Tengku Maimun berkata: ”Saya keluarkan waran komital.”

Peguam utama Najib,  Hisyam Teh Poh Teik kemudian memohon penangguhan hukuman sementara satu permohonan semakan ke atas keputusan hari ini.

“Permohonan ditolak. Mahkamah ditangguhkan,” Tengku Maimun berkata demikian sebelum meninggalkan  mahkamah.

Turut bersidang Hakim Besar Sabah dan Sarawak Tan Sri Abang Iskandar Abang Hashim serta Hakim-Hakim Mahkamah Persekutuan Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd.

Najib dijangka menjalani hukuman di Penjara Sungai Buloh. -BERNAMA


PDRM sedang lengkapkan kertas siasatan buku Tommy Thomas

KUALA LUMPUR: Polis Diraja Malaysia (PDRM) sedang dalam tindakan melengkapkan kertas siasatan berkaitan buku My Story: Justice in Wilderness karya bekas Peguam Negara Tan Sri Tommy Thomas.

Setiausaha PDRM, Datuk Noorsiah Mohd Saaduddin berkata, kertas siasatan telah dirujuk kepada Pejabat Peguam Negara dan diterima semula pada 25 Oktober lepas dengan arahan agar beberapa tindakan lanjut diambil bagi melengkapkan siasatan.

“PDRM sedang dalam tindakan melengkapkan siasatan sepertimana arahan dan kertas siasatan akan segera dirujuk ke Pejabat Peguam Negara untuk nasihat dan arahan lanjut,” menurutnya dalam kenyataan malam ini.

Sebelum ini,  PDRM selesai merakam keterangan Thomas berhubung buku itu.

Karya Thomas diterbitkan pada Januari 2021 dan penuh dengan pelbagai kontroversi menyebabkan Kabinet pada 8 Oktober tahun sama menubuhkan pasukan petugas khas untuk menjalankan kajian awalan berhubung pendedahan yang terkandung dalam buku itu.

Pada 13 Oktober lepas, kerajaan menyahklasifikasi laporan pasukan petugas khas itu yang antara lain mengesyorkan supaya Thomas disiasat atas kemungkinan melakukan pelbagai kesalahan. – BERNAMA


Penghuni penjara tidak boleh beri kenyataan berkaitan kempen PRU15

MELAKA: Mereka yang sedang menjalani hukuman di penjara tidak boleh mengeluarkan sebarang kenyataan untuk tujuan berkempen sempena Pilihan Raya Umum Ke-15 (PRU15), kata Pengarah Kanan Bahagian Dasar Kepenjaraan Jabatan Penjara, Supri Hashim.

Beliau berkata larangan itu turut termasuk bekas Perdana Menteri, Datuk Seri Najib Razak.

“Setakat ini apa-apa kenyataan yang mahu dikeluarkan oleh banduan dalam penjara… sememangnya tidak dibenarkan,” katanya ketika ditemui media selepas majlis perasmian Pameran Menjangkau Abad Dinding Penjara yang disempurnakan Exco Hal Ehwal Wanita, Pembangunan Keluarga dan Kebajikan negeri Datuk Kalsom Nordin, di sini hari ini.

“Jabatan Penjara tiada kena mengena dengan politik dan kami hanya laksanakan tanggungjawab waima apa pun kerajaan yang memerintah,” kata Supri, serta menambah bahawa sebarang surat yang mahu dihantar kepada keluarga, dokumen atau apa jua urusan, akan ditapis terlebih dahulu oleh pihak Jabatan Penjara. – BERNAMA


Dua beradik maut kereta dirempuh lori tangki

KUANTAN: Dua beradik maut selepas kereta dinaiki mereka dirempuh lori tangki membawa muatan petroleum berhampiran lampu isyarat Felda Lepar Hilir di Jalan Kuantan-Segamat di sini, malam tadi.

Ketua Polis Daerah Kuantan, ACP Wan Mohd Zahari Wan Busu berkata, mereka yang maut ialah Siti Mazurah Zulkifli, 30, dan Siti Nur Alia Saffiyah, 18, yang berasal dari Felda Lepar Hilir Satu di sini.

“Kemalangan pada 11 malam itu dipercayai berlaku apabila lori tangki yang dalam perjalanan ke sebuah stesen minyak di Gambang telah hilang kawalan dan terbabas ke laluan bertentangan lalu merempuh kereta mangsa,” katanya menerusi kenyataan di sini hari ini.

Kejadian yang berlaku semasa hujan itu meyebabkan kereta yang dipandu Siti Nur Alia Saffiyah terperosok ke bawah lori tangki dan kedua-dua mangsa disahkan meninggal dunia di tempat kejadian.

Wan Mohd Zahari berkata pemandu lori tangki yang berusia 31 tahun telah ditahan bagi membantu siasatan dan ujian saringan air kencing yang dilakukan adalah negatif.

Mayat mangsa dibawa ke Hospital Tengku Ampuan Afzan (HTAA) di sini untuk bedah siasat dan siasatan lanjut dijalankan mengikut Seksyen 41(1) Akta Pengangkutan Jalan 1987. – BERNAMA


Senarai lengkap 32 pasukan Liga Juara-Juara dan pembahagian pot

Oleh: WAHYUDIN AL-BALINGI

LENGKAP sudah senarai 32 pasukan yang menyertai kejohanan Liga Juara-Juara Eropah musim 2022/2023 termasuk pembahagian pot untuk undian.

Perlawanan playoff juga telah selesai awal pagi Khamis tadi. Tiga kelab, Rangers FC, Copenhagen FC, dan Dinamo Zagreb muncul pasukan terkini yang meraih tiket ke pusingan peringkat kumpulan.

Rangers FC mara setelah membenam PSV Eindhoven dengan agregat 3-2, Copenhagen FC pula merakam kemenangan ke atas Trabzonspor (2-1), dan Dinamo Zagreb meraih tiket dengan mengalahkan Bodo/Gilmit agregat 4-2.

Di pot 1 terdapat enam juara dari liga teratas berdasarkan ketetapan UEFA 2021: Manchester City, AC Milan, Bayern Munich, Paris Saint-Germain, FC Porto, Ajax, dan Real Madrid adalah juara bertahan dan pemenang gelaran LaLiga. Satu lagi kelab hadir dari juara Liga Europa musim lalu, iaitu Eintracht Frankfurt.

Pot kedua diisi oleh Liverpool, Chelsea, Barcelona, Juventus, Sevilla, RB Leipzig, Tottenham Hotspur. Melihat nama-nama kelab tersebut, sudah tentu ini adalah pot yang paling digeruni oleh peserta di pot 1.

Inter Milan terpaksa berpuas hati berada di pot ketiga apabila musim lalu ada di pot 1 dengan status juara Liga Itali. Napoli menjadi wakil Itali lainnya yang berada di pot ini.

Tersingkirnya Trabzonspor menjadikan saingan Liga Juara-Juara musim ini tanpa wakil Turkiye, setelah sebelumnya Fenerbahce ditendang keluar seawal di pusingan kedua.

Ia tentu perkara yang dikesalkan kerana aksi final kelak berlangsung di Stadium Ataturk Olympic, Istanbul, Turki, 10 Jun 2023.

Undian dijadual diadakan di Istanbul, Khamis malam ini.

Pot 1:

Real Madrid (Sepanyol)
Eintracht Frankfurt (Jerman)
Manchester City (England)
AC Milan (Itali)
Bayern Munich (Jerman)
Paris Saint-Germain (Perancis)
Porto (Portugal)
Ajax (Belanda)

Pot 2:

Liverpool (England)
Chelsea (England)
Barcelona (Sepanyol)
Juventus (Itali)
Atletico Madrid (Sepanyol)
Sevilla (Sepanyol)
RB Leipzig (Jerman)
Tottenham Hotspur (England)

Pot 3:

Borussia Dortmund (Jerman)
RB Salzburg (Austria)
Shakhtar Donetsk (Ukraine)
Inter (Itali)
Napoli (Itali)
Sporting CP (Portugal)
Benfica (Portugal)
Bayer Leverkusen (Jerman)

Pot 4:

Rangers FC (Scotland)
Dinamo Zagreb (Croatia)
Marseille (Perancis)
Copenhagen FC (Denmark)
Club Brugge (Belgium)
Celtic (Scotland)
Viktoria Plzen (Republik Czech)
Maccabi Haifa

Author

Media Variasi

View all posts

View all posts


Azmin Ali tawan Hulu Kelang

SHAH ALAM: Bekas Menteri Besar Selangor, Datuk Seri Mohamed Azmin Ali berjaya menakluk Dewan Undangan Negeri (DUN) Hulu Kelang.

Keputusan rasmi  Pilihan Raya Negeri (PRN) Selangor itu menyaksikan Azmin yang bertanding di bawah tiket Perikatan Nasional (PN) memperoleh 25,597 undi, meninggalkan calon Pakatan Harapan (PH) yang memperoleh 23,980 undi.

Mohamed Azmin  sebelum ini adalah penyandang bagi kerusi DUN Bukit Antarabangsa manakala Juwairiya merupakan penyandang kerusi DUN Bukit Melawati.

Sementara itu, Noorazley Yahya yang bertanding di bawah tiket PN menang dengan majoriti 877 undi di DUN Bukit Melawati.

Noorazley memperoleh 14,672 undi meninggalkan calon PH, Thiban Subramaniam dengan 13,795 undi.

Menyusul…

Author

Fazleen Safina Abd Jamil

View all posts

View all posts


Malaysia sedia runding dengan China isu pertikaian Laut China Selatan

PUTRAJAYA: Malaysia sedia berunding dengan China mengenai isu pertikaian di Laut China Selatan, kata Perdana Menteri, Datuk Seri Anwar Ibrahim.

Anwar berkata, ketika mengadakan pertemuan empat mata dengan Presiden China Xi Jinping sempena lawatan rasminya ke China, isu Laut China Selatan dibangkitkan kerana syarikat minyak dan gas negara, Petroliam Nasional Bhd (Petronas), mempunyai pelantar terbesar bagi projek cari gali yang beroperasi di kawasan berkenaan.

“Di kawasan itu ada tuntutan yang sama dari China. Saya beritahu bahawa sebagai negara kecil yang memerlukan sumber minyak dan gas, kita terpaksa teruskan tetapi kalau syaratnya harus ada rundingan, maka kita sedia berunding,” katanya ketika berucap pada Majlis Perhimpunan Bulanan Perdana Menteri Bersama Warga Jabatan Perdana Menteri (JPM) di sini hari ini.

Anwar berkata, ketika lawatannya ke China itu, beliau turut menyentuh isu Myanmar dan pelarian Rohingya biarpun mengetahui China mengamalkan dasar tidak campur tangan.

“China rapat dengan Myanmar tetapi dasar mereka tidak campur tangan, saya katakan kita pun tidak bermaksud campur tangan.

“Tetapi ada hampir 200,000 pelarian Rohingya di sini (Malaysia). Jadi sama ada kita suka atau tidak, apa yang berlaku di Myanmar, yang menafikan hak penduduk Myanmar sendiri termasuk Rohingya, itu beri kesan kepada kita,” katanya yang turut memaklumkan bahawa Myanmar juga tidak mahu menerima hampir 200,000 pelarian terbabit. – BERNAMA


Tiga keutamaan Zahid untuk bela nasib rakyat

PUTRAJAYA: ‘Food on the table, money in the pocket dan semua dapat shelter’ adalah keutamaan Timbalan Perdana Menteri, Datuk Seri Dr Ahmad Zahid Hamidi.

Beliau berkata kepada MEDIA VARIASI bahawa, rakyat perlu sentiasa cukup bekalan makanan, pendapatan mereka juga perlu cukup serta stabil, rumah tempat berteduh juga perlu sesuai dan selesa untuk keharmonian keluarga.

Zahid yang juga memegang porfolio Menteri Kemajuan Desa dan Wilayah (KKDW) itu berkata, beliau mengutamakan transformasi berani dalam merealisasikan tiga perkara asas itu.

“Apa yang rakyat mahu? Food on the table, money in the pocket dan shelter.

“Tiga perkara asas ini penting untuk mewujudkan kualiti hidup rakyat (quality of life).

“Ketiga-tiga ini harus difikirkan mekanisme perlaksanaannya agar ia dapat direalisasi dan transformasi dapat dilaksanakan,” katanya ketika ditemui di pejabat rasmi TPM, di sini.

Menjelaskan agenda rakyat itu, Zahid yang juga Ahli Parlimen Bagan Datuk berkata, apabila membabitkan sumber makanan terjamin, ia dikaitkan dengan kos sara hidup.

“Tak ramai yang ada kemampuan untuk mendapatkan makanan. Kedua, melibatkan pendapatan. Berapa peratus rakyat yang berpendapatannya kurang daripada RM2,208 (di bawah garis kemiskinan).

“Ketiga, masalah perumahan. Rumah terlebih-lebih (lambakan), tetapi orang tak boleh beli, sebab mahal, disebabkan kos material bangunan, tanah dan infrastruktur. Rumah RM2 juta banyak, tapi takkan yang pendapatan RM2,208 sebulan mampu beli?” katanya lagi.

Justeru itu, Zahid memberitahu perkara ini perlu dibincangkan lebih serius di peringkat kementerian bagaimana di bawah Kerajaan Perpaduan terus bekerja agar rakyat dapat penyelesaian segera atas perkara yang telah disebutkan.

Zahid yang telah mengangkat sumpah setelah dilantik sebagai Timbalan Perdana Menteri pada 3 Disember 2022 mewakili parti Barisan Nasional bagi membentuk Kerajaan Perpaduan di bawah kepimpinan Perdana Menteri Malaysia ke-10, Datuk Seri Anwar Ibrahim.

Umum mengetahui berjuta rakyat hilang punca pendapatan sejak Mac 2020 iaitu ketika Perintah Kawalan Pergerakan (PKP) fasa pertama dikuatkuasakan dengan larangan rentas daerah dan larangan rentas negeri.

Selepas kerajaan benarkan rentas daerah dan negeri secara berperingkat pada awal September 2021, rakyat sudah berada di saat kritikal, ramai sudah jatuh dalam kategori miskin rentan iaitu tiba-tiba jatuh miskin kerana pelbagai faktor.

Miskin rentan adalah kelompok yang tiba-tiba jatuh miskin kerana pelbagai faktor seperti diberhentikan kerja, hilang pencari nafkah kerana cerai atau kematian akibat pandemik, bencana dan lain-lain, tinggal di bandar atau pinggir bandar.

Mereka sebenarnya terputus wang sara hidup dan hanya memerlukan satu peruntukan tertentu sahaja bagi mengeluarkan mereka daripada masalah.

Perniagaan mula dibenarkan beroperasi secara berperingkat dari Oktober 2021, namun musibah lain datang melanda iaitu banjir dan tanah runtuh.

Dua bencana ini dijadikan alasan berlaku kenaikan harga barang makanan sehingga menyebabkan kos sara hidup rakyat bertambah ketika itu.

Bencana banjir dan tanah runtuh memusnahkan kenderaan untuk kegunaan mereka keluar mencari sesuap nasi, rumah tempat berteduh musnah menyebabkan mereka terpaksa keluarkan kos lagi mencari rumah sewa untuk dihuni.

Selepas musibah berlalu, sejak awal tahun 2022 hingga hari ini, rakyat sedang memulihkan ekonomi diri dan keluarga masing-masing.

Keperluan rakyat inilah yang menjadi agenda utama Ahmad Zahid dalam memastikan rakyat mampu menangani ‘cost of living’ sekaligus mencapai kualiti hidup yang mereka mahukan.

Author

Tun Puteh Wanti

View all posts

View all posts


Protes di hadapan Kedutaan Malaysia di Jakarta bantah komik dijual di Malaysia

JAKARTA: Sekumpulan rakyat Indonesia berhimpun di luar kedutaan Malaysia di sini pada Isnin untuk membantah penjualan dan pencetakan sebuah buku komik yang satu daripada halamannya memburukkan seorang pembantu rumah warga Indonesia yang bekerja di Malaysia.

Penunjuk perasaan daripada pertubuhan bukan kerajaan yang dikenali sebagai Corong Rakyat, menuntut pihak berkuasa menghentikan pencetakan dan penjualan buku komik itu di beberapa rangkaian kedai buku di Malaysia.

Mereka turut menggesa pihak berkuasa menyiasat motif di sebalik cerita dan ilustrasi oleh penulis komik, Cheeming Boey itu.

Menurut berita tempatan, Boey, 45, ialah warga Malaysia yang dilahirkan di Singapura dan bermastautin di Amerika Syarikat.

Polis Jakarta Selatan menghantar 47 anggota untuk memantau protes yang bermula pada pukul 12 tengah hari dan berakhir kira-kira sejam kemudian.- BERNAMA


‘Crush’ ajak kahwin, wanita seronok cinta terbalas

CYBERJAYA: Tular di platform TikTok apabila seorang wanita dikenali Sophia Al Jufri mendedahkan cintanya terbalas apabila ‘crush’ yang disukainya mengungkapkan rasa cinta dan mengajaknya berkahwin.

Menerusi perkongsian tersebut, Sophia memaklumkan dia menyukai lelaki berkenaan yang juga merupakan kawan kepada abangnya, Faris sejak tahun 2015 sebelum kahwin.

Namun, pada saat itu dirinya hanya mampu memendam perasaan selain membayangkan lelaki berkenaan seperti watak Farel dalam drama bersiri My Heart.

“Tahun 2015 adalah awal cerita aku suka sama kamu. Tidak tahu kenapa, tapi aku selalu ingat Farel dari series My Heart kalau,” tulisnya.

Malah, dia turut meluahkan rasa suka dan bahagia apabila lelaki yang diminatinya sering datang ke rumah, meskipun cuma berjumpa dengan abangnya pada ketika itu.

Bercerita lanjut, dirinya mula menjaga penampilan diri sebaik sahaja menginjak remaja termasuk melakukan diet dan belajar bersungguh-sungguh.

Tambahnya, dia komited untuk melakukan perubahan diri selepas mengetahui lelaki berkenaan melanjutkan pelajaran ke luar negara.

Pada Mei 2019, dia sudah menamatkan pelajaran dan mendapat khabar rakan abangnya bernama Faris itu juga telah pulang ke tanah air.

Bagaimanapun, dirinya mengambil keputusan untuk menjauhkan diri daripada jejaka tersebut selepas tersebarnya khabar angin mengatakan Sophia merupakan teman wanita kepada Faris.

Dia mengambil keputusan untuk menjauhkan diri daripada lelaki tersebut kerana tidak mahu timbul salah faham.

Detik mereka bermula selepas lelaki tersebut secara tiba-tiba menghantar mesej dan meluahkan perasaan suka kepadanya.

“Aku sebenarnya suka sama Hedi (Sophia),”ujarnya yang juga sudah lama memendam perasaan.

Dan kini, mereka berdua hidup bahagia sebagai suami isteri dan mempunyai seorang anak lelaki.

Dalam pada itu, dia juga tidak menyangka bahawa orang yang disukainya sejak kecil itu menjadi suami dan bapa kepada anaknya.

Author

Nurul Ain Japri

View all posts

View all posts


PRU15: PAS bertemu pimpinan tertinggi UMNO dalam masa terdekat

BANTING: PAS akan mengadakan pertemuan bersama pemimpin tertinggi UMNO dalam masa terdekat bagi membincangkan hala tuju kerjasama menghadapi Pilihan Raya Umum Ke-15 (PRU15).

Timbalan Presiden PAS, Datuk Seri Tuan Ibrahim Tuan Man berkata, kerjasama berkenaan membabitkan 27 kerusi Parlimen serta beberapa negeri seperti Selangor, Negeri Sembilan dan Pulau Pinang yang dilihat mempunyai potensi untuk dimenangi sekiranya ada permuafakatan bersama UMNO.

“Kalau tidak boleh semua (muafakat antara UMNO-PAS) pun, mungkin tempat tertentu. Tidak mustahil,” katanya pada sidang media sempena Pelancaran Jentera PAS Selangor 2022, di sini malam tadi.

Bagaimanapun, beliau berkata sebarang perbincangan dengan parti di luar komponen Perikatan Nasional (PN) akan dilaporkan dalam Majlis Presiden PN bagi mencari jalan terbaik untuk permuafakatan politik.

Mengulas mengenai tiga syarat ditetapkan UMNO kepada PAS untuk mereka kembali ke meja rundingan berhubung kerjasama bagi menghadapi PRU15, Tuan Ibrahim berkata, kerangka muafakat itu perlu dibincangkan bagi mendapatkan titik persamaan.

Semalam, Presiden UMNO Datuk Seri Dr Ahmad Zahid Hamidi dilapor berkata, UMNO akan kembali ke meja rundingan dengan PAS berhubung kerjasama dalam PRU15 jika parti itu memenuhi tiga syarat ditetapkan.

Sementara itu, Setiausaha Agung PAS, Datuk Seri Takiyuddin Hassan dalam kenyataan hari ini berkata, parti itu menyambut baik kenyataan Ahmad Zahid yang menzahirkan keterbukaan memulihkan agenda penyatuan ummah berikutan pertemuan empat mata Presiden UMNO dan PAS pada 17 September lepas.

“PAS mengulangi komitmen untuk bersama dalam segala usaha ke arah mencapai hasrat penyatuan ummah terutamanya dalam kalangan rakyat berbangsa Melayu dan beragama Islam berteraskan Ayat 10 Surah al-Hujurat yang menekankan soal ‘perdamaian’ antara orang-orang Islam bertelagah dalam sesuatu urusan mereka,” katanya.

Takiyuddin berkata, PAS tetap mengharapkan suatu jalinan penyatuan ummah yang sejati dapat direalisasikan antara parti-parti utama Melayu dan Islam di negara ini.

“PAS dengan ini mengambil sikap mengkaji secara mendalam keterbukaan UMNO dalam hal ini dan akan membuat keputusan muktamad sebelum hujung minggu ini dengan mengambil kira aspek maslahah yang lebih besar serta mudhorat (risiko) paling ringan,” katanya.

Ahmad Zahid juga dilapor berkata, UMNO tidak pernah memadamkan agenda penyatuan ummah, termasuk dalam kerjasama politik parti itu dengan PAS, yang menjadi asas kestabilan politik tanah air.

Sementara itu, di Ipoh, Mursyidul Am PAS Datuk Hashim Jasin berkata, parti itu tidak berputus asa untuk menyatupadukan hubungan dengan UMNO dan Bersatu dan kedua-dua parti itu perlu berusaha ke arah perpaduan dan menyelesaikan masalah berbangkit dengan berpegang pada matlamat agenda perpaduan ummah. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lapan termasuk tujuh pesilat cedera ringan MPV dinaiki langgar lori

ALOR GAJAH: Lapan lelaki termasuk tujuh pesilat cedera ringan selepas kenderaan pelbagai guna (MPV) jenis Proton Exora dinaiki mereka berlanggar dengan sebuah lori di KM221 Lebuhraya Utara Selatan arah selatan di sini, hari ini.

Ketua Polis Daerah Alor Gajah, Supt Arshad Abu berkata, kejadian berlaku kira-kira 5.10 pagi ketika kesemua ahli Silat Olahraga Ledang Tangkak itu dalam perjalanan pulang dari pertandingan di Ara Damansara, Kuala Lumpur.

“Siasatan awal di tempat kejadian mendapati kemalangan berlaku apabila Proton Exora berkenaan yang berada di lorong paling kiri telah melanggar belakang sebuah lori, namun lori itu tidak dapat dikenal pasti kerana telah meneruskan perjalanan,” katanya dalam kenyataan hari ini.

Beliau berkata, ketika kejadian semua penumpang yang berusia 16 hingga 21 tahun itu sedang tidur.

Katanya, kesemua mangsa dibawa ke Hospital Alor Gajah dan kemalangan sedang disiasat lanjut mengikut Seksyen 43(1) Akta Pengangkutan Jalan 1987.

Sementara itu, dalam kejadian berasingan, Arshad berkata seorang pemandu lori membawa muatan air batu dan dua penumpang bas cedera ringan dalam kemalangan di KM220 arah selatan di lebuh raya sama, kira-kira 2.45 pagi tadi.

Beliau berkata, kemalangan itu berlaku di lorong paling kiri apabila bas yang dalam perjalanan dari Kuala Lumpur ke Singapura itu cuba mengelak lori terbabit yang dipercayai sedang bertukar lorong dari laluan kecemasan ke laluan kiri.

“Bas itu terlanggar bahagian belakang sebelah kanan lori yang menyebabkan lori itu terbalik ke dalam longkang tepi lebuh raya,” katanya.

Menurut Arshad, pemandu lori bersama dua penumpang bas dibawa ke Hospital Melaka manakala kes disiasat mengikut Peraturan 10 Kaedah-Kaedah Lalulintas Jalan 1959. – BERNAMA


Subjek seni di sekolah makin ‘mengarut’, tambah beban ibu bapa

CYBERJAYA: Silibus mata pelajaran di sekolah rendah disifatkan ‘mengarut’ dan sukar difahami murid-murid masa kini.

Malah, ada juga sebilangan silibus yang menyusahkan ibu bapa sehingga terpaksa mengeluarkan kos belanja yang tinggi.

Perkara itu dikongsikan oleh seorang wanita, Husna Adnan yang meluahkan rasa hampa akan silibus mata pelajaran sekolah rendah di negara ini.

Menerusi perkongsian di Facebook, Husna menyifatkan silibus mata pelajaran Pendidikan Seni Visual (PSV) adalah antara subjek yang memeningkan kepala ibu bapa.

“Silibus matapelajaran anak-anak sekolah rendah bukan sahaja semakin mengarut untuk difahami dan dihadam anak-anak murid malah turut menyebabkan poket ibu ayah rabak dengan kos beli bahan untuk subjet PSV.

“KIta dahulu tak ada pula buat benda yang pelik-pelik dan libatkan kos mahal. Ini baru satu projek seminggu. Sebulan?,” soalnya.

Dalam pada itu, Husna turut memuat naik sekeping foto memaparkan hasil karya anaknya bagi subjek PSV yang menggunakan pelbagai bahan demi sebuah projek kecil.

“Antara projek yang buat diriku tertekan sebab barang nampak macam sampah tapi sebenarnya banyak kena beli dan digam jadi pokok bunga.

“Kerana itu saya rasa subjek seni sekarang amat membebankan ibu bapa. Kasihan keluarga yang kais pagi makan pagi,” ujarnya.

Author

Diyana Rahip

View all posts

View all posts


Keluarga mangsa maut dihempap bumbung sekolah masih terkejut

SEGAMAT: Keluarga wanita yang maut dihempap bumbung sekolah akibat ribut di Kampung Tahang Rimau di sini masih terkejut dengan kehilangan mangsa semalam.

V. Bala, 51, berkata, ketika kejadian pada kira-kira 7.15 malam, dia bersama mangsa, P Mahadevi, 55, dan abang iparnya, P Saravanan, 57, berada di rumah apabila terdengar dentuman kuat disusuli jeritan dari arah dapur.

Dia berkata, Saravanan terus ke bahagian dapur dan mendapati ia telah dihempap oleh bumbung sekolah yang berada bersebelahan dengan rumahnya dan terus mencari mangsa.

“Dia terkejut apabila melihat kakak berada di bawah bumbung sekolah berkenaan dan tiada tindak balas apabila cuba mengejutkannya… kami terus bergegas meminta bantuan jiran,” kata Bala kepada pemberita di kediamannya di Jalan Tahang Rimau, Kampung Tahang Rimau, hari ini.

Ahli Parlimen Sekijang, Dr Zaliha Mustafa, yang menziarahi keluarga mangsa, turut menyampaikan sumbangan kepada mereka.

Beliau berkata, bantuan awal berbentuk kewangan akan disalur kepada kira-kira 40 keluarga di kawasan Parlimen itu yang menjadi mangsa kejadian ribut malam tadi.

Menteri Kesihatan itu berkata, beliau difahamkan kira-kira 100 keluarga telah terjejas dan akan mengadakan perjumpaan dengan Pejabat Daerah Segamat dalam masa terdekat.

“Saya kini masih mendapatkan jumlah sebenar mangsa yang terlibat dan masih menunggu laporan penuh kejadian sebelum bantuan seterusnya disalurkan,” katanya.

Ketua Polis Daerah Segamat, Superintenden Ahmad Zamry Marinsah pula mengesahkan kejadian itu membabitkan satu kematian dan mengklasifikasikannya sebagai mati mengejut.

“Siasatan lanjut juga mendapati tiada unsur jenayah ditemui dalam insiden ini,” menurutnya dalam kenyataan di sini.

Beliau berkata, mangsa merupakan pekerja kantin Sekolah Menengah Seg Hwa serta tinggal di rumah bersebelahan sekolah itu dan mayatnya telah dirujuk ke Unit Forensik Hospital Segamat untuk bedah siasat. – BERNAMA